UiTM mampu capai kecemerlangan

TERIMA KASIH … Professor Dato Dr. Jamil Hamali menyampaikan cenderamata kepada Dr. Roziah MohdJanor sambil disaksikan oleh Penolong Rektor UiTM Mukah, Prof. Madya Dr. Saimi Bujang.

MUKAH: Naib Canselor(VC) Universiti Teknologi MARA (UiTM) meletak impian untuk menjadikan UiTM Cawangan Sarawak, Kampus Mukah(UiTM Mukah) sebagai pusat penyelidikan termuka.

Profesor Datuk Teknologis (Ts.) Dr. Roziah Mohd Janor menyatakan bahawa pusat pengajian yang berada di luar bandar itu mempunyai banyak persamaan dengan Santa Fe Institute di New Mexico, Amerika Syarikat.

Idea beliau untuk menjadikan UiTM Kampus Mukah sebagai pusat penyelidikan terkemuka adalah rentetan daripada pengalamannya semasa berada di sana (Santa Fe Institute) dahulu.

“Lokasi UiTM Kampus Mukah yang terletak di zon tengah wilayah Sarawak mungkin bagi sesetengah orang agak jauh dan terpencil. Ia  boleh menjadi sebagai pusat penyelidikan terkemuka kerana  mempunyai banyak persamaan dengan  Santa Fe Institute, New Mexico, Amerika Syarikat seperti kedudukannya yang agak terpencil, tetapi telah berjaya menduduki 24 teratas “Badan Pemikir Sains dan Teknologi” di dunia,” ujarnya.

Beliau berkata demikian pada program “Berloyar Dengan VC (Vice Chancellor)” yang dianjurkan sempena lawatan sulungnya ke UiTM Mukah hujung minggu lalu.

Harapan Dr. Roziah iadalah untuk melihat ia sebagai pusat penyelidikan dan kecemerlangan yang bakal menerima kunjungan penyelidik-penyelidik, bukan sahaja dari dalam negara, malah turut membuka peluang kepada koloboratif penyelidikan bersama penyelidik-penyelidik peringkat antarabangsa.

“Antaranya potensi ke arah itu termasuklah dalam bidang industri farmaseutikal berasaskan tumbuhan herba di Sarawak dan juga  kajian dan penyelidikan berkaitan komputer yang melibatkan Internet of Things (IoT) serta artificial intelligent (AI) yang boleh digunakan dengan meluasnya dalam sektor pertanian pintar dan yang seumpamanya,” tambah VC lagi.

Dalam sesi tersebut, beliau juga memberikan kata-kata semangat dan motivasi kepada warga UiTM  Mukah supaya ia akan lebih menyerlah lagi pada masa akan datang selaras dengan pelan strategik UiTM untuk menjadi universiti terkemuka dunia menjelang tahun 2025 atau Globally Renowned University 2025 (GRU 2025).

Sementara itu, Rektor UiTM Cawangan Sarawak Prof. Dato Dr. Jamil Hamali, dalam taklimatnya menyatakan UiTM  Mukah menawarkan lima program di peringkat diploma.

“Program tersebut terdiri daripada Diploma Pengurusan Ladang, Diploma Pengeluaran Herba, Diploma Akuakultur, Diploma Pengjian Perniagaan dan Diploma Pengajian Perbankan,” kata beliau.

Di samping program di peringkat diploma, tambahnya, ia juga turut menawarkan program di peringkat pradiploma iaitu PraDiploma Perdagangan dan PraDiploma Sains, PraDiploma Sains (Aliran STEM C & Sastera), PraDiploma Agroteknologi dan satu program baharu iaitu PraDiploma Pengajian Islam.

“Dalam masa yang sama, UiTM Mukah juga turut menjalinkan kerjasama dengan pihak Professional Mutawwif Development International College (PMIDIC) iaitu program Diploma Kemahiran Mutawwif Umrah dan Ziarah.

Dalam sesi taklimat dan pembentangan tersebut juga, Dr. Jamil turut menyentuh tentang 20 Perkara di dalam Perjanjian Malaysia 1963 (MA63), terutamanya dalam Perkara 15 iaitu melibatkan autonomi dalam pendidikan.

Program yang berlangsung secara santai dan bersahaja berkenaan menyaksikan interaksi pelajar dan staf akademik yang membincangkan beberapa perkara dan perkongsian tentang idea untuk meningkatkan lagi kewujudan atau “visibility” UiTM Kampus Mukah sebagai satu-satunya universiti awam di zon tengah wilayah Sarawak.

Lawatan julung kali VC ke UiTM  Mukah ini sungguh bermakna kerana beliau merupakan Naib Canselor wanita pertama yang pernah dilantik menyandang jawatan tersebut sejak 65 tahun institusi ini diwujudkan.

Selepas itu, Dr. Roziah  turut berpeluang untuk menanam sepohon anak pokok pain bintang (Araucaria heterophylla) di perkarangan hadapan Dewan Sri Balau, UiTM Kampus Mukah serta melepaskan anak ikan ke dalam kolam di Pusat Akua dan Agrotek.

Majlis berakhir dengan beliau merasmikan pelancaran “Foodbank” UiTM Kampus Mukah serta menyampaikan sumbangan bakul makanan daripada “Foodbank” UiTM Kampus Mukah kepada pelajar-pelajar UiTM Kampus Mukah yang terpilih.

Beliau juga  menyaksikan penyampaian cek sumbangan dana “FoodBank” UiTM  Mukah yang telah disampaikan kepada Penolong Rektor UiTM Mukah  Prof. Madyra Dr. Saimi Bujang,  daripada KP Mukah Development Sdn. Bhd. melalui GFM Services Berhad, berjumlah RM2000 serta daripada Unit Zakat, Sedekah dan Wakaf UiTM  Sarawak, berjumlah RM1000.

Oleh HENRY B SIYU

See author's posts


Patuh penjagaan kesihatan bawa anak berjalan

PUTRAJAYA: Tiada larangan untuk membawa kanak-kanak ke tempat awam termasuk pusat beli-belah dan restoran, namun perlu mematuhi penjagaan kesihatan sewaktu negara sedang berdepan pandemik Covid-19.

Menteri Kanan (Kluster Keselamatan) Datuk Seri Ismail Sabri Yaakob berkata, tiada peruntukan atau hukuman dikenakan ke atas ibu bapa yang membawa kanak-kanak ke kawasan awam berkenaan, kerana ia tidak diwartakan.

“Tidak ada tegahan untuk tidak benarkan kanak-kanak pergi membeli mainan, beli-belah, dan sebagainya bersama ibu bapa mereka.

“Cuma sering kali saya nasihatkan, kalau boleh jangan bawa kanak-kanak kerana mereka golongan berisiko tinggi, dan ibu-bapa kena jaga kepentingan anak mereka walaupun dipakaikan pelitup separuh muka.

“Tidak ada hukuman kerana tidak diwartakan yang kanak-kanak tidak boleh dibawa ke restoran dan pusat beli-belah. Tapi kerana anak-anak berisiko tinggi dengan jangkitan Covid-19, kita galakkan tidak bawa anak bersama-sama,” katanya pada sidang media harian perkembangan Perintah Kawalan Pergerakan Pemulihan (PKPP) di sini semalam.

Tegasnya, kerajaan juga tidak menetapkan halangan untuk kanak-kanak beriadah di taman permainan dan pusat beriadah, namun perlu mematuhi jarakkan sosial selain tidak berhimpit-himpit.

Ditanya sama ada panggung wayang sudah dibenarkan beroperasi, beliau berkata, perkara itu belum diputuskan oleh Mesyuarat Khas Menteri-Menteri mengenai pelaksanaan Perintah Kawalan Pergerakan (PKP).

Dalam pada itu  Ismail berkata, peniaga dan penjaja pasar malam perlu berbincang dengan Dewan Bandaraya Kuala Lumpur (DBKL), untuk penjelasan lanjut berkaitan SOP pengoperasian sewaktu tempoh Perintah Kawalan Pergerakan Pemulihan (PKPP).

“Jika ada perkara yang menyusahkan mereka, persatuan diminta untuk berjumpa kembali dengan DBKL bagi membincangkan perkara-perkara yang mereka tidak setuju.

“DBKL boleh bawa perkara ini kepada mesyuarat khas menteri-menteri. Sekiranya boleh dipinda berdasarkan kehendak mereka, Insyaallah kerajaan pinda,” katanya.

Beliau berkata demikian bagi mengulas mengenai nasib kira-kira 500 penjaja dan peniaga Pasar Malam Lorong Tuanku Abdul Rahman (TAR) yang dilapor memilih untuk menangguhkan dahulu pembukaan semula perniagaan mereka susulan SOP yang disifatkan terlalu ketat, termasuk jarakkan sosial dan kawasan perniagaan.

Sementara itu Ismail Sabri berkata, Polis Diraja Malaysia (PDRM) telah membuat sebanyak 69,370 pemeriksaan di seluruh negara bagi memantau dan menguatkuasa pematuhan SOP PKPP, dengan melibatkan seramai 16,712 anggota Selasa lepas.

Pada masa sama beliau berkata, PDRM telah menahan 61 individu atas kesalahan ingkar arahan PKPP.

“Daripada jumlah ini, 9 individu telah direman dan 52 individu telah dikenakan kompaun. Antara kesalahan ingkar arahan PKPP termasuk aktiviti di pub dan kelab malam (44 individu), aktiviti refleksologi atau urut (empat) dan aktiviti yang menyukarkan jarakan sosial,” tambahnya. – Bernama

See author's posts


SEB LEBARKAN SAYAP KE SELURUH BORNEO

KUCHING: Sarawak Energy Berhad (SEB) berupaya untuk me- lebarkan perniagaan ke seluruh Borneo berdasarkan tahap semasa yang dipegang oleh SEB sebagai sebuah syarikat utama pembekalan dan pembangunan tenaga elektrik di Malaysia.

Menurut Ketua Menteri, Datuk Patinggi Abang Johari Openg, selain tarif yang ditawarkan oleh SEB adalah antara yang terbaik dan menarik, syarikat terbabit juga dapat meyakinkan pelabur khususnya peringkat antarabangsa untuk melabur di negeri ini.

“Seperti yang semua tahu, kita telah menerima banyak pelaburan menerusi Lembaga Pembangunan Koridor Wilayah (RECODA) yang mana aliran masuk pelaburan kebanyakannya bergantung de- ngan apa yang kita ada khususnya dalam bekalan tenaga elektrik.

“Disebabkan kebolehan kita, sejak 10 tahun lalu, kita telah lihat banyak pelaburan antarabangsa mula memasuki Sarawak dan apa yang penting ialah kesemua pelaburan ini bergantung dengan kemampuan kita untuk membe- kalkan tenaga,” katanya pada Majlis Anugerah Vendor 2020 Sarawak Energy di BCCK di sini semalam.

SEB juga membekalkan tenaga sehingga ke Kalimantan Barat yang mana sebanyak 300 Mega Watt bekalan tenaga telah disalurkan ke sana setakat ini.

“Ini merupakan langkah pertama untuk kita (Sarawak) meluaskan bekalan tenaga elektrik kita ke grid Kalimantan yang mana pada ketika itu saya terlibat dalam kolaborasi Brunei-Indonesia-Malaysia-Filipina, Kawasan Pembangunan Asean Timur (BIMP-EAGA).

“Kolaborasi ini mendapat sokongan Bank Pembangunan Asia (ADB) yang mana Kalimantan Barat mempunyai pembinaan infrastruktur di grid penting ini dan kita membekalkan tenaga ke grid ini,” katanya lagi.

Kalimantan bakal menjadi Ibu Kota Indonesia setelah Presiden- nya, Joko Widodo membuat pe- ngumuman untuk memindahkan ibu kotanya dari Jakarta ke sana.

“Oleh itu, jiran kita mungkin akan meminta bekalan tenaga tambahan ke Kalimantan dan kita boleh berkolaborasi dengan Indonesia untuk memberi jaminan bekalan tenaga elektrik ke sana,” jelasnya.

Beliau melihat SEB berpeluang untuk terus memajukan industri bekalan tenaga elektrik sekali gus menjadi antara syarikat bekalan tenaga elektrik yang utama di rantau ini.

Oleh ASYRAF HALIM

See author's posts


Kisah di sebalik tiang bendera tertinggi

SEBUAH syarikat korporat terkemuka di negeri ini, mencatat keuntungan lebih daripada RM1 bilion bagi tahun kewangan 2022 dan dikenakan cukai yang agak tinggi oleh Lembaga Hasil Dalam Negeri (LHDN). Duit ratusan juta ringgit terpaksa dipindahkan menyeberangi Laut China Selatan semata-mata bagi membayar cukai korporat.

Bukankah lebih baik mengambil sebahagian daripada ‘bayaran cukai’ itu untuk program tanggungjawab sosial korporat (CSR)? Jika gunakan RM30 juta sekali pun, ia boleh dikecualikan daripada cukai.

Pelaksanaan program CSR membolehkan sesebuah syarikat mendapat potongan cukai di bawah Seksyen 34(6)(h) Akta Cukai Pendapatan 1967. Berdasarkan peruntukan itu, syarikat atau penyumbang layak memohon potongan cukai daripada pendapatan kasar perniagaan satu amaun bersamaan dengan amaun perbelanjaan yang dibuat.

Sumber memberitahu penulis, berikutan itu syarikat terbabit mahu melakukan CSR iaitu sesuatu yang boleh menjadi ikonik serta kenang-kenangan di Bumi Kenyalang ini. Maka diusulkan projek tiang bendera.

“Syarikat ini meraih pendapatan lebih RM1 bilion tahun lalu dan dikenakan cukai begitu tinggi oleh LHDN. Dengan mengadakan CSR ini, duit itu lebih baik dibelanjakan untuk kemudahan asas di Sarawak,” kata sumber yang rapat dengan Wisma Bapa Malaysia di Petra Jaya.

Pihak Kerajaan Negeri bersetuju dengan cadangan projek tiang bendera kerana tidak membabitkan satu sen pun duit rakyat atau dana awam. Maka, cadangan diterima untuk membina tiang bendera tertinggi berdekatan Kubu Margherita dan Kompleks Dewan Undangan Negeri (DUN) Sarawak di tebingan sungai Sarawak.

Kini projek itu sedang dalam pembinaan dengan Dewan Bandaraya Kuching Utara (DBKU) sebagai agensi pelaksana dan KKB Engineering Berhad sebagai kontraktor reka bentuk dan pembinaan.

DIJANGKA SIAP NOVEMBER

Menurut Pengarah Dewan Bandaraya Kuching Utara (DBKU), Mohamed Khaidir Abang pembinaan projek ‘tiang bendera gergasi’ itu kini mencapai 66.97 peratus iaitu 3.5 peratus lebih awal daripada jadual asal.

Katanya, tiang bendera setinggi 99 meter dengan berat strukturnya melebihi 120 tan metrik, akan menjadi satu ikonik baharu di Kuching sekali gus menjadi tiang tertinggi di Malaysia.

Projek itu dijangka siap sepenuhnya pada 30 November tahun ini terutama di bahagian dataran. Tiang bendera dan kawasan sekitarnya, dilaporkan menelan belanja RM30 juta untuk dibina.

Bendera Sarawak berukuran 25 meter panjang dan 12.5 meter lebar mula dikibarkan di tiang itu pada 17 Jun lalu.

Sebenarnya, jika siap nanti tiang bendera setinggi 99 meter itu, menjadikannya bukan sahaja tertinggi di Malaysia, malah Asia Tenggara serta ke-12 tertinggi di dunia.

Ini sekali gus menjadikannya empat meter lebih tinggi berbanding tiang bendera di Dataran Merdeka Kuala Lumpur, kini tertinggi di Malaysia dan Asia Tenggara dengan ketinggian 95 meter.

Menerusi tiang bendera di Dataran Merdeka Kuala Lumpur itu, Malaysia pernah memegang rekod sebagai negara pertama memiliki tiang bendera tertinggi dunia (setinggi 95 meter) selama 23 tahun sejak 1957 hinggalah 1980 apabila Korea Utara mendirikan tiang bendera lebih tinggi.

REKOD TAK STATIK

Namun, rekod Korea Utara bertahan selama 21 tahun apabila ia dipintas oleh oleh Abu Dhabi.

Kini, tiang bendera tertinggi dunia terletak di Jeddah, Arab Saudi iaitu pada ketinggian 170.6 meter. Tiang bendera Malaysia di Dataran Merdeka, Kuala Lumpur pula kini yang ke-12 tertinggi di dunia.

Berada pada kedudukan ke-11 ialah tiang bendera di Belgaum atau Belagavi, India pada ketinggian 110 meter.

Sepatutnya, projek tiang bendera di Sarawak itu ditinggikan lagi kerana ia cuma beza 11 meter dengan di Belgaum (India) yang berada pada kedudukan ke-11 tertinggi dunia. Tiang bendera di Belgaum atau Belagavi, India itu adalah pada ketinggian 110 meter.

Bagaimanapun, rekod semuanya itu tidak pernah statik. Hari ini tertinggi, esok lusa ada lagi yang lebih tinggi dan gah – satu saingan dalam dunia moden.

Untuk tempoh beberapa tahun lagi akan muncul rekod baharu tiang bendera tertinggi dunia di Kaherah, Mesir pada ketinggian 201.9 meter iaitu 31 meter lebih tinggi berbanding tiang bendera tertinggi sekarang di Jeddah. Ia mula dibina pada Disember 2021.

Bagaimanapun, Sarawak tidak terlepas daripada kritikan dengan hasrat membina tiang bendera tertinggi itu hingga ada yang membandingkan harga membina sebuah gereja dan masjid terapung yang dikatakan tidak jauh beza kosnya.

Dahulu, Tun Dr. Mahathir Mohamad ketika menyandang jawatan Perdana Menteri keempat, dikecam kiri dan kanan apabila mula membina Menara Berkembar Petronas, Lapangan Terbang Antarabangsa Kuala Lumpur (KLIA), malah apabila merancang membuka Putrajaya sebagai pusat pentadbiran Kerajaan Persekutuan yang baharu.

Andai Dr. Mahathir tunduk kepada pelbagai desakan dan kritikan ketika itu, tidak adalah Menara Berkembar Petronas dan tiada wujudlah KLIA.

Bagi Sarawak, tidak kurang juga kecaman terhadap projek tiang bendera tertinggi bernilai RM30 juta itu meskipun ia dibiayai swasta.

Tetapi Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah sebelum ini pernah menyatakan projek tiang bendera itu sebenarnya bukan isu.

“Ia adalah untuk mengingatkan rakyat Sarawak mengenai sejauh mana  (pencapaian) negeri ini telah dicapai, terutamanya apabila menuntut kembali haknya. Saya percaya semua rakyat Sarawak tahu bahawa negeri kita telah ditadbir dengan baik, dan pulangan seperti dalam bentuk hasil minyak dan gas (O&G) adalah baik,” katanya.

Beliau juga merujuk kepada projek Air Pancut Berirama Darul Hana, yang dibina di hadapan tebingan Bangunan Dewan Undangan Negeri (DUN) sebelum ini dan sekarang menjadi antara tarikan utama pengunjung ke Bandar Raya Kuching.

Hakikatnya, pembinaan tiang bendera itu bukan sekadar suka-suka, tetapi bertujuan memperingati kemerdekaan Sarawak 60 tahun supaya generasi baharu mengenali sejarah negeri.

See author's posts


e-LASIS JADI CONTOH

KUCHING: Sistem maklumat Jabatan Tanah dan Survei (JTS) Sarawak yang dikenali sebagai aplikasi e-LASIS telah menjadi contoh di seluruh Malaysia.

Ketua Menteri Datuk Patinggi Abang Johari Tun Openg berkata, dia mengetahui mengenai perkara ini apabila berkomunikasi dengan pegawai dari Semenanjung Malaysia semasa lawatan kerja  Perdana Menteri Tan Sri Muhyiddin Yassin pada beberapa hari lalu.

“Ketika rakan-rakan dari Semenanjung Malaysia datang ke Sarawak dan kami bercakap mengenai tanah, saya memberitahu mereka bahawa JTS ada aplikasi sendiri iaitu e-LASIS atau Mobile LASIS .

“Ini adalah satu pencapaian yang tinggi dan saya telah difahamkan bahawa di Semenanjung Malaysia juga mengambil ini sebagai contoh dan teknologinya adalah teknologi yang terkini.

“Melalui aplikasi ini kita mendapat maklumat yang terkini mengenai hal ehwal tanah,” katanya.

Beliau berkata demikian pada Majlis Perjumpaan Pegawai Tanah Dan Survei (LANDAS) di Menara Pelita di sini, semalam.

Abang Johari turut memuji JTS di atas pencapai yang telah sangat baik, dan ini perlu dicontohi oleh jabatan yang lain.

“Setelah melancarkan e-LASIS saya telah meminta Jabatan Kerja Raya (JKR) untuk mengadaptasi aplikasi ini dan sekarang JKR sudah ada aplikasi sendiri.

“Saya tahu kerana saya masuk ke laman web, kalau tidak ada dekat sana maksudnya mereka tidak buat.

“Dengan adanya kemudahan seperti ini, kita dapat melihat tahap pembangunan dan pelaksanaan  daripada sesebuah jabatan itu melalui website tersebut,” ujarnya.

Katanya, ini adalah satu pendekatan yang harus dicontohi oleh jabatan-jabatan yang lain di negeri ini.

Oleh JEAKQLEYN YACHO

See author's posts


Dayak, Iban Borneo • Iban seduai Melayu Saribas begulai sejalai ari kelia menya

Tusun Ke-39

UDAH bepuluh-puluh taun Rusak ti betemu enggau Lugu di Nanga Saribas, Temenggong Kadir datai di Semaruang semak Kampung Melayu di Beladin, ngena perau layar lalu sangkai ba menua Manggi. Jeman nya kira-kira taun (1690 AD – 1710 AD) maya perintah Sultan Berunei Ke-15 ti benama Sultan Nasarudin. Manggi tama ngagai perau nya lalu betemu enggau Temenggong Kadir lalu nanyaka penatai iya. Temenggong Kadir madahka diri datai ari Berunei. Ninga munyi nya Manggi semina nagunka pala laban enda tentu nemu utai ti ku Temenggong Kadir nya. Semadi ninga leka jaku Berunei lalu meda Melayu Berunei nya nunjuk tunga ke tasik. Maya nya mega Temenggong Kadir nanya sekali ke Manggi setuju tauka enda nerima iya nyadi ke bakih lalu minta diri diau di Semaruang. Nya alai, udah ti berunding enda lama dalam ati diri. Enda patut ga nembiak aku enda setuju enggau penemu aku nerima bansa Laut tu awakka mayuh agi mensia diau sebelah Nanga Saribas tu, nyamai agi ga enda sunyi menua.

Ngichaka bisi enggau bebakih, napi munsuh engka bisi datai deka ngalahka menua tu, ku iya bejaku dalam ati diri empu. Maya nya Tindin seduai Rusak endang lama udah entap diau di Batang Paku, Talap di Ili Layar, Patinggi Ngadan di Batu Api di ulu Betong lalu Temegoh di Sungai Bangkit pati Batang Paku Ili.

ORANG DAGANG ABANG GUDAM

Enda lama udah Temenggong Kadir diau mendam di  Semaruang, seiku orang dagang ti benama Abang Gudam datai ari pasar Pagar Ruyong di Minangkabau, Sumatra. Iya mai mayuh bansa kain ke dijual iya. Datai di Semaruang iya pan minta pemendar bedagang di menua Manggi enggau Temenggong Kadir. Manggi laban ti enda tentu nemu jaku Melayu, enda lama betunga enggau seduai nya. Mayuh mih randau bukai antara Temenggong Kadir enggau Abang Gudam.

Udah bebulan-bulan bedagang sebelah menua Manggi enggau Temenggong Kadir, nyau teleba sereta bebakih amai sida tiga nya, nyau baka diri menyadi. Manggi enggau Temenggong nyau suah meri Abang Gudam utai diempa baka beras, ikan enggau manuk. Pia mega Abang Gudam nyau meri seduai nya kain sutera. Ukai main pengaga bala bini anak Manggi ngena kain sutera maya bisi pengerami. Kemaya ke kala ngena kain baka nya? Meda pan enda kala. Kapa nyebut!

Hari seiti maya ti tama deka nemuai ngagai Temenggong Kadir ba perau layar iya, mayuh mih buah randau seduai. Maya nya Temenggong Kadir madahka diri endang asal Melayu Berunei. Kenu ku iya, sebedau ti nyadi orang dagang lalu rembus ba Sungai Saribas, Temenggong Kadir kala gawa ba astana Sultan Berunei nyadi ‘jurubahasa’ ba ‘mahkamah’ Sultan.

RARI LALU BADU GAWA

Mayuh bansa bukai ukai Melayu selalu minta diaduka laya lalu betemu enggau Sultan Berunei, bisi nya bansa Dayak, sekeda nya bansa Kadazandusun enggau mayuh mega bansa bukai, nyau enda alah ingat iya. Lama iya gawa ba kourt enggau Sultan Berunei; tang iya rari lalu ngemaduka diri gawa dia udah anak dara iya ti benama Dayang Chi dipejal Sultan nyadi gundik tauka indu simpan. Tegal ti pedis ati meda ulah Sultan nya mih kebuah iya rari lalu begulai enggau bansa Dayak Iban di Saribas. Temenggong Kadir madah, bajik amai anak iya ti dirampas Sultan nya. Enti sema bisi orang berani nyelamatka anak iya nya ari Sultan, manjung iya gaga lalu ngasuh orang nya jadi enggau orang nya.

Ba astana nya anak iya nya ukai jadi melaki bini enggau Sultan tang nyadi indu simpan. Meda Abang Gudam nya sigat sereta kering amai gamal, Temenggong Kadir ngumbuk sereta meransang Abang Gudam nyelamatka anak iya nya ari Sultan Berunei.

Ninga munyi nya, Abang Gudam mega madahka diri endang sigi deka bedagang ke Berunei. Taja pia, sema iya ulih ngerampas lalu nyelamatka Dayang Chi ari Sultan, enda mih anak iya nya ngelala iya. Ninga munyi nya, Temenggong Kadir pan lalu meri iya penerang pasal anak iya nya. Nya alai, kenu ku Temenggong Kadir, iya agi nyimpan bedil ti mit ti dikerinduka Dayang Chi nya. Maya iya tepedaka bedil nya, tentu iya ngelala bedil nya sigi enggi sida sebilik ti selalu dikayam iya. Enti Abang Gudam bisi ati deka nulung iya nyelamatka anak indu iya nya, iya ngasuh Abang Gudam mai bedil nya. Maya iya datai di Berunei din ila Temenggong Kadir ngasuh Abang Gudam nguji ngumbuk  Dayang Chi datai ngagai perau iya lalu mantaika bedil nya. Enti iya tepedaka bedil nya, tentu iya ngelala nya bedil sida sebilik. Udah nya Abang Gudam tentu nemu nya mih Dayang Chi. Kelimpah ari nya Dayang Chi tau dikelala ari tai lalat ba deguk enggau  rekung iya.

DATAI DI BERUNEI

Hari seiti Abang Gudam enggau bala nembiak iya pan mupuk belayar ke Berunei. Udah belayar lebih sebulan sida pan datai di Berunei. Datai din sida pan sangkai ba jeti bala mayuh di pasar Berunei. Abang Gudam muka penjan kapal iya awakka dipeda bala mayuh ti deka meli kain sutera iya nya. Mayuh orang Melayu Berunei datai bebelika kain nya. Taja kain iya laku amai di pasar dia, iya apin puas ati laban apin betemu enggau Dayang Chi. Nya alai hari seiti iya pan mindah ngagai jeti Sultan Berunei. Dia mega mayuh bala sida sebilik sereta kaban belayan Sultan datai meli kain sutera Abang Gudam.

Hari seiti Abang Gudam minta diri tama ke astana laban deka meri Sultan kain sutera ke buah jari ari iya. Sultan gaga amai ati nerima pemeri ari Abang Gudam lalu deka malas budi Abang Gudam ngena sebarang utai ti dipilih Abang Gudam empu. Ninga munyi nya, Abang Gudam meri besai terima kasih ngagai Sultan lalu madahka diri deka nerima pemeri ari Sultan nya, udah ti bepikir dulu sebedau iya milih.

Lemai nya bisi dia tiga iku bini Sultan enggau gundik iya nyengkaum Dayang Chi tama kapal Abang Gudam laban deka meli kain enggau barang bukai. Maya Dayang Chi tepedaka bedil apai iya ti ayan ba kapal layar Abang Gudam. Maya iya negu bedil nya, iya pan nyabak sikuk-siku. Maya nya mega Abang Gudam mega bisi meda tai lalat ba rekung indu nya. Abang Gudam merening mua indu nya lalu nanya sekali ke iya bini Sultan tauka ukai. Indu nya nagunka pala lalu madahka diri deka meli kain sutera. Ninga munyi nya Abang Gudam ngasuh iya milih kediri lalu iya pan milih lima belas iti kain sutera. Lebuh indu nya deka mayar rega kain nya, Abang Gudam enggai nerima duit iya lalu madah, kain nya nyadi pemeri ari iya, enda ibuh bayar. Dayang Chi tuchum-tuchum malik ngagai mua sigat Abang Gudam lalu pulai nitihka bala astana ti bukai.

Lebuh bala bini enggau gundik Sultan pulai ari kapal dagang nya, sida nusui pasal kain sutera sereta  pemanah kapal Sultan. Ninga munyi nya Sultan pan berumban nurun ke kapal Abang Gudam lalu betemu enggau iya. Datai ba kapal nya, Sultan pan betabi basa lalu berandau enggau orang dagang nya. Abang Gudam pan madahka nama diri. Iya madahka diri datai ari Minangkabau di Sumatra. Iya anak Dato Bendahara Harun di Pagar Ruyong. Sultan pan nanyaka penyauh Sumatra ari Brunei. Abang Gudam madahka diri udah belayar dua bulan sebedau datai di Berunei. Abang Gudam pan nanya nama kebuah Sultan enda kala nemuai ngagai sida di Sumatra. Ku iya, iya enda tentu pechayaka bala sida sebilik ulih merintah menua Berunei enti iya bejalai ke menua bukai, lebih agi enti lama, nyau datai ke bebulan-bulan ke menua tasik. Sultan mega nanya baka ni iya ulih bejalai ngagai menua orang datai ke bebulan-bulan. Ku Abang Gudam, iya ukai Sultan baka iya. Ku iya, iya mega enda tentu masuk champur enggau perintah menua apai iya. Tambah mega iya bisi tiga iku menyadi ti bukai begulai enggau apai iya din baka Dato Bandahara Puteh, enggau menyadi indu iya Dayang Ungu seduai Dayang Remindan.

(Sources of Iban Tradisional History, Benedict Sandin, 1994)

Nya mih asal penatai sekeda ari bansa Dayak “Ibanic Group” ti bukai ke menua Sarawak. Nama kebuah bansa Iban di serata menua Sarawak bejaku ngena Jaku Iban ti sama taja pan bisi bida mimit ba senentang patah sebut enggau pengaya jaku (kosa kata)? Nya mih pun asal penatai bansa Dayak / Iban ari Saribas ke menua Sungai Kalala – Krian, Melupa, Awik. Berengkah ari nya mega Iban majak begigaka menua baru tunga ke Batang Rajang nyentuk ke  menua tanah Batang Rajang (Sarikei, Bintangor, Pakan, Julau, Sibu, Kanowit, Song, Kapit). Maya jeman nya Iban ukai semina bekaul jaul enggau bansa Baketan tauka Seru aja tang  bansa Beliun, Seduan, Tajung @ Rajang enggau Orang Ulu (Benedict Sandin 1994.) Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatsApp tu: 013 8325146

Oleh HARRY USUP UMBAR

See author's posts


Pembinaan balai bomba di Sarawak tidak harus dipolitikkan  – Khirudin

KUCHING: Pembinaan balai bomba di Sarawak tidak seharusnya dipolitikkan menurut Pengarah Jabatan Bomba dan Penyelamat Sarawak, Datu Khirudin Drahman.

Katanya, kriteria bagi pembinaan balai bomba diukur dari sudut kependudukan, keduanya, aktiviti perniagaan, ketiga pula banggunan-banggunan penting kerajaan dan akhir sekali barulah faktor politik.

“Selaluni bila kita lihat faktor pembinaan balai bomba, faktor politik pula diutamakan.

“Inilah isu yang perlu kita lihat agar kita ikhlas dalam merencanakan keperluan perlindungan kebakaran secara menyeluruh terutama sekali untuk penduduk di Sabah dan Sarawak.

“Pihak-pihak yang bertanggungjawab perlu mengambil tindakan agar jaminan perlindungan kebakaran ini terjamin diberi kepada setiap pelusuk masyarakat tidak kira di mana mereka berada,” katanya.

Beliau berkata demikian ketika ditemui pemberita selepas menyempurnakan program penyerahan peralatan kebombaan kepada komuniti Kampung Selangan Batu di sini, hari ini.

Dalam pada itu, beliau juga menggesa lebih ramai masyarakat di Sarawak agar menyertai program anak angkat pili bomba bagi mengurangkan kerosakan kepada pili bomba di negeri ini.

Katanya, setakat ini terdapat 36,000 pili bomba di Sarawak dan hanya 20 peratus daripada jumlah tersebut sudah ‘di anak angkatkan’.

“Buat masa sekarang hanya 20 peratus di anak angkatkan, bermakna hanya lebih kurang 8,000 sudah di anak angkatkan.

“Ini adalah bagi menjaga pili bomba berdekatan dengan rumah kita, di curi, dirosakkan atau dihalang.

“Kami pihak bomba akan memantau setiap pili bomba yang ada di Sarawak sekali setahun, bayangkan berapa pili bomba kita perlu pantau.

“Sekiranya ada lori atau apa-apa sahaja yang menghalang pili bomba, sila maklumkan kepada kami agar  tindakan sewajarnya dapat diambil,” jelasnya.

Oleh SHAHRUL QAIZAT

See author's posts


Delegasi AS pelawat rasmi pertama Thailand

BANGKOK: Delegasi tentera Amerika Syarikat (AS) menjadi pelawat rasmi pertama ke Thailand setelah kerajaan itu menarik sekatan pergerakan Covid-19, lapor Agensi Berita Thailand (TNA).

Panglima Tentera Darat Diraja Thailand Jeneral Apirat Kongsompong pada Khamis menyambut Panglima Tentera Darat AS Jeneral James McConville untuk lawatan dua hari ke negara itu sebagai tetamu tentera.

McConville akan bertemu Perdana Menteri Prayuth Chan o-cha dan menandatangani Visi Strategik Tentera-ke-Tentera Thailand dan AS pada Jumaat, setelah kedua-dua negara menandatangani Pernyataan Wawasan Bersama 2020 untuk Perikatan Pertahanan Thailand-AS pada 17 November tahun lalu .

Anggota perwakilan dikenakan tindakan kawalan penyakit. Ketua kakitangan tentera AS diuji negatif untuk Covid-19 di Singapura sebelum penerbangannya ke Thailand. Beliau menjalani ujian Covid-19 sebaik tiba di Bangkok.

Di bawah peraturan dikeluarkan Pusat Pentadbiran Situasi Covid-19, pelawat VIP diminta mematuhi jadual ditetapkan dan bergerak menggunakan kenderaan disediakan.

Mereka diiringi oleh pegawai kesihatan semasa lawatan singkat ke negara itu.

Setiap pengunjung harus memiliki sijil pengesahan kesihatan dan sijil kemasukan, yang membuktikan mereka lulus untuk masuk ke negara itu.

Semasa upacara rasmi atau lawatan, mereka perlu memakai pelitup muka dan menjaga jarak sosial. Selepas mengakhiri lawatannya ke Thailand,  McConville akan berlepas ke Jepun.- Bernama

See author's posts


MOTAC sasar pendapatan pelancongan RM11.1 bilion

RASMI… Menteri Pelancongan, Seni dan Budaya Datuk Seri Nancy Shukri menyempurnakan majlis pelancaran Rangka Kerja Pemulihan Pelancongan 2.0 Motac semalam. Turut sama Ketua Setiausaha Kementerian Pelanco- ngan, Seni dan Budaya, Datuk Saraya Arbi. • Foto BERNAMA

KUALA LUMPUR: Kerajaan menyasarkan untuk menjana pendapatan industri pelancongan sebanyak RM11.1 bilion dengan ketibaan 4.5 juta pelancong sepanjang tahun ini menerusi pelaksanaan Rangka Kerja Pemulihan Pelancongan (TRF) 2.0.

Menteri Pelancongan, Seni dan Budaya Datuk Seri Nancy Shukri berkata sasaran yang telah disemak semula itu berdasarkan petunjuk positif kemasukan pelancong asing membabitkan ketibaan pelancong asing sejumlah 2.3 juta orang tiga bulan lepas.

“Ini melepasi sasaran kami, pada mulanya kami menyasarkan dua juta hingga hujung tahun tetapi kini belum hujung tahun kami sudahpun mencapai sasaran tersebut.

“Mungkin hingga September kami boleh lihat lebih lagi, kami akan terus melakukan semakan dari semasa ke semasa,” katanya pada sidang media selepas sesi dialog pelancongan MOTAC dan Majlis Pelancaran TRF 2.0 di sini, semalam.

Sebelum ini, beliau dilaporkan berkata kementeriannya menyasarkan ketibaan dua juta pelancong ke Malaysia tahun ini dengan keuntungan melebihi RM6.8 bilion.

Nancy berkata bagi mencapai sasaran optimistik itu TRF 2.0 akan memberi fokus kepada kerjasama pintar antarabangsa dan nasional, selain kepada agenda pemerkasaan masyarakat setempat dalam mendepani ketidakpastian industri pelancongan masa depan.

Beliau berkata pelan yang telah ditambah baik bersama penggiat industri melalui Tourism Productivity Nexus (TPN) itu akan turut memberi perhatian kepada usaha meningkatkan pendapatan negara melalui sektor pelancongan, bukan lagi pada kelangsungan dan pembukaan semula aktiviti pelancongan semata-mata.

Sementara itu, setakat bulan lepas, Nancy berkata pihaknya telah menyalurkan bantuan kewangan sebanyak RM23.8 juta kepada 15,000 pengusaha pelancongan, selain RM4.73 juta nilai baucar ditebus bagi pembelian produk kraf, seni visual dan buku serta RM2.35 juta nilai baucar pula ditawarkan bagi pakej pelancongan dan pengangkutan darat.

Bagi geran padanan untuk pembaikan inap desa dan hotel bajet pula, sebanyak 342 permohonan bernilai RM1.64 juta diluluskan bagi inap desa dan 43 permohonan bernilai RM886,000 diluluskan bagi hotel bajet sehingga 15 Jun, katanya. – Bernama

See author's posts


UTS lakar sejarah terbitkan buku

Datuk Dr Khairuddin Abdul Hamid (tujuh kiri) merakam gambar kenangan bersama semua yang terlibat dalam penerbitan buku terbabit.

Universiti Teknologi Sarawak (UTS) melakar sejarah tersendiri apabila berjaya menerbitkan buku bertajuk ‘The Architecture of Traditional Dwellings and Masjid in The Malay Nations’.Buku yang dihasilkan dengan kerjasama Universitas Tanjungpura (UNTAN) ini telah dilancarkan dalam satu majlis yang diadakan di Dewan Kuliah, UTS baru-baru ini.Ketua Unit Penerbitan UTS Profesor Madya Dr Mohd Zainal Munshid Harun menyifatkan buku ‘The Architecture of Traditional Dwellings and Masjid in The Malay Nations’ ini sebagai satu buku yang sangat menarik.Katanya, buku ini mengandungi maklumat yang berguna sebagai rujukan kepada bidang seni bina, reka bentuk bandar, dan pemuliharaan.“Ia memfokuskan kepada gaya seni bina dan ciri-ciri tempatan kediaman tradisional dan masjid, pembinaan orang asli, pemuliharaan dan amalan serta  faktor yang membawa kepada evolusi seni bina.“Buku ini juga mengetengahkan isu dan cabaran dalam mengekalkan warisan kediaman tradisional dan masjid di setiap kawasan setempat,” katanya.Beliau juga berkata walaupun Penerbit UTS baru ditubuhkan, penerbit itu telah berjaya beberapa buah buku seperti Kajian Kes Ringkas dalam Perniagaan dan Pengurusan, Biodiversiti UCTS, Pembangunan dan Kelestarian UTS, Masjid Al-Qadim Sibu, dan Arkib 2017, 2019, dan 2020.Menyentuh mengenai sejarah penerbitan buku ini pula, Naib Canselor UTS Profesor Datuk Dr Khairuddin Ab Hamid berkata, buku itu diterbitkan oleh Penerbit UTS dan hasil kerjasama antara penyelidik dan pengarang kedua-dua universiti (UTS dan UNTAN).Katanya, kerjasama dengan UNTAN bermula pada 2018 di Kuching iaitu semasa penganjuran Persidangan InHERIT 2018 (Persidangan Antarabangsa Warisan dan Pemuliharaan Budaya).“UNTAN merupakan salah sebuah institut yang mengambil bahagian dalam persidangan tersebut.“Dari persidangan itu, kami telah memutuskan untuk bekerjasama lebih erat, dan kemudian persidangan kedua diadakan walaupun secara dalam talian.“Ia telah menjadi satu persidangan antarabangsa dwi-tahunan yang dianjurkan bersama oleh UTS dan UNTAN.“Sejak saat itu, terdapat banyak perbincangan, bengkel antara dua universiti ini,” ujarnya.Menurut Khairuddin, Penerbit UTS ditubuhkan untuk mempromosikan penerbitan akademik di kalangan kakitangan, penyelidik, sama ada secara individu atau bersama oleh rakan kongsi mereka.Beliau berkata penerbitan adalah sumbangan penting kepada dunia akademik dan masyarakat.“Melalui penerbitan, kita boleh berkongsi pelbagai bentuk pengetahuan dan pengalaman kepada orang ramai,” katanya.Sehubungan itu, Khairuddin merakamkan ucapan terima kasih kepada  UNTAN yang diwakili oleh Rektor UNTAN Prof Dr Garuda Wiko atas kerjasama dan sokongan padu ini.“Jadi, saya berharap dapat meneruskan kerjasama daripada UNTAN untuk memanfaatkan lebih banyak kerjasama dengan Kalimantan.“Dengan perpindahan ibu negara Indonesia ke Nusantara di Kalimantan, agak strategik bagi UTS untuk mempunyai lebih banyak peluang untuk bekerjasama dan juga untuk mengembangkan kerjasama dengan rakan-rakan di Kalimantan.“Oleh itu, saya ingin memohon daripada Dr Garuda untuk menggunakan kerjasama kami sebagai platform untuk terus bekerjasama dengan pihak lain di Kalimantan,” katanya.Sementara itu, Dr Garuda dalam ucapannya melalui dalam talian berkata, rumah tradisional merupakan seni bina penting yang selaras dengan budaya, kepercayaan, persekitaran dan gaya hidup penduduk.“Evolusi seni bina tradisional Melayu berkait rapat dengan kawasan di mana ia berkembang.“Kerja seni bina berkembang seiring dengan pertumbuhan sesebuah negara, berdasarkan komuniti etnik yang menyokongnya.“Oleh itu, saya percaya buku ini akan menyumbang kepada pengayaan kesusasteraan seni bina tradisional Melayu,” katanya.

Oleh NURZILLA MOHAMAD

See author's posts


Tiga daerah dilanda banjir

KUCHING: Tiga daerah di Sarawak dinaiki air banjir setakat 12.30 tengah hari ini.

Jawatankuasa Pengurusan Bencana Negeri Sarawak (JPBNS) menyatakan antara daerah yang terjejas ialah Beluru, Telang Usan dan Limbang.

Bagaimanapun, ketika berita ini ditulis, belum ada Pusat Pemindahan Sementara (PPS) dibuka di tiga daerah berkenaan.

“Di Beluru, sebanyak 12 kampung, sebuah klinik dan dua sekolah terjejas, manakala di Telang Usan (dua kampung dan tiga sekolah) dan di Limbang (32 kampung dan 20 sekolah,” kata kenyataan itu.

Terdahulu, pada jam 7 pagi tadi, seramai 123 mangsa banjir ditempatkan di PPS Dewan Masyarakat Medamit, Limbang. Bagaimanapun, PPS ini telah ditutup pada pukul 11 pagi tadi.

Antara bahagian yang turut terjejas ialah di Sibu, Bintulu, Miri dan Limbang.

Bagaimanapun, menurut Pegawai Daerah Limbang, Superi Awang Said, PPS di Dewan Masyarakat Medamit telah ditutup pada 11.00 pagi.

See author's posts


Beri keutamaan kepada kontraktor tempatan

KUCHING: Persatuan Kontraktor Petroleum Sarawak (SPECA) mengalu-alukan kenyataan yang dikeluarkan oleh Datuk Sharifah

Hasidah untuk penyertaan Kontraktor Minyak dan Gas Sarawak dalam industri minyak dan gas di negeri ini.

Menurut Presiden Protem SPECA, Datuk Rahman Lariwoo, pada masa ini terdapat lebih 400 kontraktor Sarawak yang berdaftar dengan Petronas tetapi hanya sekitar 100 yang aktif di negeri ini.

“Kami telah melihat bahawa projek besar seperti Pan Malaysia, MCM dan I-Hook Up diberikan kepada kontraktor yang sama seperti Dayang dan Petra.

“Ini berlaku ketika tidak ada syarikat besar lain di Sarawak yang layak mengambil kontrak,” katanya.

Tambahnya, terdapat juga kes yang mana kontrak diberikan kepada syarikat bukan Sarawak seperti I-Hook Up untuk SKG baru-baru ini yang dianugerahkan kepada Carimin.

“Ini semestinya tidak berlaku lagi. Kami mencadangkan agar syarikat SME Oil & Gas Sarawak dibenarkan untuk membentuk sebuah konsortium untuk mereka dapat mengambil bahagian sebagai konsortium,” ujarnya.

Setiap konsortium akan dipimpin oleh kontraktor berpengalaman dan berjaya.

“Mekanisme pemberian harus lebih mesra seperti rundingan langsung menurut setiap bidang kepakaran konsortium.

“Bagaimanapun, pemilihan kontraktor tidak boleh berkompromi kualiti dan keselamatan projek.

“Dalam pendekatan ini, kami percaya setiap kontraktor Sarawak akan melakukannya menikmati sekurang-kurangnya satu projek jika tidak lebih dan dengan itu meningkatkan penyertaan kepada 100 peratus dalam lima tahun akan datang,” katanya.

Jelasnya lagi, cadangan tersebut tidak boleh terhad kepada projek baru sahaja.

“Ia harus merangkumi semua projek yang ada. Kami tahu bahawa terdapat beberapa projek yang sedang berjalan dibelakang jadual.

“Beberapa pakej telah diberikan semula kepada kontraktor dan

dipercayai akan mengakibatkan beban yang berlebihan bagi kontraktor,” tambahnya.

Konsortium yang dicadangkan harus diberikan peluang untuk layak dan diberikan untuk pakej.

Oleh Nur Ain Otsman

See author's posts


Intai aksi di Sukan SEA

SETELAH misi untuk membuat penampilan kedua pada Sukan Olimpik di Tokyo, Julai depan hampir mustahil, ratu pecut wanita negara Zaidatul Husniah Zulkifli, kini berazam melayakkan diri ke Sukan SEA 2021 di Vietnam, akhir tahun ini.

Beliau berkata fokus utama ketika ini adalah membina semula kekuatan kakinya, menerusi program pemulihan di Institut Sukan Negara (ISN) selepas menjalani pembedahan di lulut kanan (ACL reconstruction and cartilage repair) untuk kali kedua pada awal tahun ini.

Jelas atlet berusia 27 tahun itu, beliau belum bersedia untuk mengibarkan bendera putih dalam dua acara pecut kegemarannya, 100 meter (m) dan 200m, selain teruja untuk tampil lebih baik selepas pulih daripada kecederaan.

“Saya belum terfikir untuk bersara, masih mahukan (beraksi) lagi. Cuma saya perlu kuatkan kaki dan tidak mahu terburu-buru untuk kembali berlatih, sebab takut kecederaan itu datang semula. Jurulatih juga cakap kuatkan kaki dulu sebelum datang kepadanya.

“Untuk Sukan SEA akan datang, secara jujur saya akan cuba (layak) juga tetapi apa-apa pun ia bergantung pada proses pemulihan, di mana tempoh masa untuk sembuh sepenuhnya antara enam hingga sembilan bulan,” katanya kepada Bernama.

Pada 2019, Zaidatul Husniah merekod kepantasan peribadi terbaik 11.65 saat (s) dan pernah menggegar arena olahraga dengan catatan 11.35s pada 2017 untuk memecahkan rekod kebangsaan 11.50s dilakukan G. Shanti, namun tidak diiktiraf Kesatuan Olahraga Malaysia (KOM) susulan isu teknikal.

Mengulas mengenai tempoh proses pemulihan yang panjang berbanding biasa, Zaidatul Husniah berkata masa sembilan bulan itu ditetapkan beliau sendiri, selepas proses tersebut terganggu selama dua bulan susulan kekangan dihadapi susulan pandemik Covid-19.

Justeru, beliau mengakui berdepan tugas sukar untuk kembali mencapai prestasi terbaiknya menjelang Sukan SEA yang dijadual berlangsung pada November, memandangkan selain kehilangan kekuatan kaki, beliau juga kehilangan jisim otot.

“Sama ada saya akan berlatih dengan Miller (Dwayne Miller) itu tidak dapat dipastikan, saya juga tidak tahu apa program untuk saya akan datang,” jelas pemenang pingat perak Sukan SEA 2017 di Kuala Lumpur, itu.

Pada edisi Sukan SEA 2019 di Filipina, Zaidatul Husniah gagal mempertahankan pingat perak dimenanginya, apabila sekadar menamatkan saingan final di tempat keenam daripada keseluruhan lapan peserta dengan catatan 11.84s.

Atlet berasal dari Kedah itu pernah membuat penampilan pada Sukan Olimpik 2016 di Rio de Janeiro dalam pusingan kelayakan 100m pecut wanita.-Bernama

See author's posts


Pembangkang mahu hancurkan impian rakyat

BETONG: Lapangan Terbang landasan pendek iaitu Bebuling STOLport bernilai RM108 juta di Spaoh di sini berisiko dibatalkan pembinaannya sekiranya pembangkang mengambil alih kerajaan negeri.

Timbalan Ketua Menteri, Datuk Amar Douglas Uhgah Embas berkata calon pembangkang yang memerhatikan Bukit Saban telah bercakap mengenai perkara itu dalam satu ceramah di rumah panjang di sini.

“Ini adalah contoh bagaimana pembangkang akan berfungsi. Mereka akan membeza-bezakan projek pembangunan yang penting untuk menjatuhkan nama kerajaan dan wakil rakyatnya.

“Mereka menghancurkan impian dan keperluan rakyat yang inginkan kemajuan,” katanya yang juga Ahli dewan Undangan Negeri Bukit Saban ketika melancarkan Agriculture Community Outreach Programme (AgriCOP) di Rh. Benard, Engkerbai, Anyut di sini semalam.

AgriCOP, yang sekarang diadakan di seluruh negeri untuk menjalin hubungan erat antara kumpulan pertanian desa dan Jabatan Pertanian.Uggah berkata Bebuling STOLport adalah untuk memudahkan pengangkutan produk pertanian ke pasar dalam masa yang singkat bagi menjamin kesegarannya.

“Projek ini yang diluluskan oleh Ketua Menteri, Datuk Patinggi Abang Johari Tun Openg adalah hadiah terbaik untuk kami di sini.

“Ini lebih-lebih lagi ketika Betong adalah satu bahagian dari kawasan Agropolitan Sadok dan kawasan Bakul Makanan Betong/Mukah.

“Ini adalah program pertanian berskala besar dan sangat moden yang bertujuan untuk mempermudah dan memperkuatkan objektif Sarawak untuk menjadi negeri penghasil dan pengeksport produk makanan dan makanan menjelang 2030,” jelasnya.

Uggah menambah program itu juga akan dapat menjana pendapatan kepada masyarakat untuk membolehkan mereka meningkatkan taraf hidup.

“Sementara Bebuling STOLport menjadi sasaran, tidak ada pula yang mengatakan berapa banyak projek besar dan penting lain untuk penduduk luar bandar yang akan terjejas sekiranya pembangkang berkuasa.”Ini akan mempengaruhi kesejahteraan dan kemajuan masyarakat.”Ahli politik seperti itu hanya muncul ketika pilihan raya akan datang.

Mereka datang untuk menghasut dan berbohong dan kemudian hilang jika mereka gagal dalam usaha mereka.

“Kita, wakil kerajaan Gabungan Parti Sarawak (GPS), selalu berada di sekitar waktu pengundian atau sebaliknya. Kita berada di sini untuk berkhidmat dan kita maksudkan segala yang telah dijanjikan. Kita tidak mempercayai retorik semata-mata,” kata Uggah.

Uggah mengingatkan rakyat bahawa kerajaan negeri juga telah menyusun banyak program pembangunan pertanian di bawah Dana Fasilitasi Pertanian bernilai RM265 juta.

“Kami ingin memperkenalkan pertanian moden, teknologi baharu untuk menjadikan pertanian sebagai pekerjaan yang sangat menguntungkan.“Kami akan menubuhkan lebih banyak agropark, CPPC (pusat pengumpulan, pemprosesan dan pembungkusan), pusat borong dan memperkukuhkan hubungan kami dengan kumpulan sasaran.

“Kami akan menggerakkan organisasi petani daerah untuk bertindak sebagai pembeli dan pemproses hasil tempatan sebelum menghantar ke pasar,” katanya.

Pada majlis itu Uggah meluluskan pemberian RM130,000.00 untuk pembinaan padang futsal untuk rumah panjang terbabit.

Beliau juga mengumumkan sejumlah RM10,000.00 untuk JKKK rumah panjang.

Oleh Alexandra Lorna

See author's posts


Kebakaran hutan California semakin merebak

CALIFORNIA: Pasukan penyelamat termasuk anggota bomba bertungkus-lumus memadamkan kebakaran hutan yang melanda di utara, Los Angeles, California pada Jumaat.

Ia selepas api marak dan merebak lebih teruk pada Khamis susulan keadaan cuaca terik di California.

Api marak sehingga dua kali ganda dalam masa beberapa jam di kawasan hutan sehingga menyebabkan asap tebal dapat dilihat sehingga ratusan kilometer jauhnya.

Sehingga kini, hanya lima peratus kebakaran berjaya dipadamkan.Namun, keadaan angin kencang dan hujan lebat pada awal Jumaat membantu meringankan beban anggota bomba untuk memadamkan kebakaran.

Pakar cuaca memaklumkan, kebakaran tersebut dijangka berterusan untuk beberapa hari lagi.

Kira-kira 100 kediaman berjaya diselamatkan dan penduduk setempat diarahkan berpindah bagi mengelakkan sebarang risiko.-AFP

See author's posts


SIBU: Acara Perniagaan Sarawak atau BESarawak yang merupakan inisiatif Biro Konvensyen Sarawak (SCB) berjaya menarik 99 acara perniagaan bernilai RM122.71 juta bagi Sarawak yang dijana oleh perbelanjaan langsung delegasi.

Menteri Pelancongan, Kesenian, Kebudayaan Datuk Abdul Karim Rahman Hamzah berkata, sebanyak 95 peratus acara perniagaan akan berlangsung pada tahun ini.

Menurutnya, Pakej Insentif Perancang Perniagaan (Business Events Planners Incentivised Packages) telah terbukti menjadi penyelesaian utama dalam meminimumkan pembatalan acara perniagaan dengan hanya tiga acara perniagaan dibatalkan tahun ini.

“Manakala, sebanyak 88 acara perniagaan Sarawak dijamin untuk tahun 2020 hingga 2022,” jelasnya ketika menyempurnakan Business Events Tribal Meet – Sibu yang berlangsung di sebuah hotel di sini petang semalam.

Beliau menjelaskan perkembangan baharu segmen perjumpaan korporat dan insentif adalah untuk melipatgandakan impak ekonomi acara perniagaan dan konvensyen kini merangkumi 80 peratus daripada impak ekonomi.

“Dari tahun 2006 hingga kini, Sarawak telah menjadi tuan rumah kepada 955 acara perniagaan yang telah menyumbang kepada ekonomi sebanyak RM1.6 bilion, jumlah perbelanjaan langsung delegasi RM870 juta dan RM96 juta sumbangan hasil cukai ,” ujarnya.

Dari segi pendidikan acara perniagaan, Karim menyokong Tribe Digital Campus, iaitu pendidikan acara perniagaan digital pertama Sarawak dan platform pertukaran perniagaan yang menawarkan kelas percuma dan tajaan dengan mendaftar komuniti kampus.

“Tahniah diucapkan kepada kumpulan Sarawak Legatum mewakili Universiti Kolej Teknologi Sarawak (UCTS) kerana berjaya memenangi MICE Marketing Destination Contest – MDMC edisi pertama Sarawak anjuran BESarawak dengan kerjasama Berjaya University College.

“MDMC yang dianjurkan tahun lepas menyaksikan persaingan sengit antara UCTS, Universiti Malaysia Sarawak (UNIMAS) dan Curtin University of Technology Miri.

“Pertandingan ini untuk mendedahkan pelajar universiti dari bidang multidisplin ke dunia acara perniagaan, mendorong batasan kreativiti dan inovasi untuk menghasilkan kes perniagaan yang berjaya untuk memasarkan Sarawak sebagai destinasi acara perniagaan,” ujarnya.

Turut hadir ialah Setiausaha Tetap Kementerian Pelanongan, Kesenian dan Kebudayaan, Hii Chang Kee, Residen Bahagian Sibu, Charles Siaw, Naib Canselor UCTS, Profesor Datuk Dr Khairuddin Abdul Hamid dan Pemangku Ketua Pegawai Eksekutif BESarawak, Amelia Roziman.

Oleh Akun Giman

See author's posts


IBIEC 2021 platform untuk pencipta, inovator

MUKAH: Pameran dan Pertandingan inovasi `International Borneo Innovation Exhibition and Competition(IBIEC) 2021’ telah berjaya menarik penyertaan dari dalam dan luar negara.

Antara pengajian tinggi dari luar yang menyertai program dianjurkan atas talian berkenaan ialah daripada Indonesia dan Singapura.

Dengan Politeknik Mukah Sarawak (PMU) sebagai tuan rumah, Pameran dan Pertandingan Inovasi IBIEC yang bertemakan `Inovasi IR 4.0 dalam Norma Baharu’ dan  mengetengahkan tujuh kategori berkenaan telah berjaya menarik sebanyak 123 inovasi atau projek.

Pameran dan Persaingan Inovasi Borneo Antarabangsa (IBIEC) 2021 diatur sebagai platform untuk memberi peluang kepada para pencipta dan inovator untuk  mempamerkan idea kreatif dan inovatif mereka ke tahap yang lebih meluas.

Timbalan Pengarah Politeknik Negeri Sriwijaya Indonesia, Doctorandus (Drs) Zakaria M. Pd yang merasmikan acara penutupan menganggap ia sebagai platform terbaik untuk mempamerkan idea pencipta dan inovator.

“Pandemik Covid-19  telah menyebabkan kita untuk melaksanakan IBIEC 2021 ini dengan norma baharu atau secara maya. Ia adalah platform yang terbaik untuk mengetengahkan idea pencipta dan inovator, terutama dikalangan peserta kali ini,” katanya.

Pada masa yang sama, beliau juga percaya dengan kaedah penganjuran yang berbeza daripada kebiasaannya juga boleh mendorong nilai tambah penemuan dan inovasi sains dan teknologi itu sendiri.

Zakaria yang mewakili pengarahnya pada upacara penutupan melalui atas talian itu, juga mengucapkan tahniah kepada PMU atas kejayaan mengelolakan pertandingan itu.

“Syabas dan terima kasih atas kerjasama dan komitmen dalam usaha yang ditunjukkan oleh PMU. Ia sangat memuaskan dan berjalan dengan lancar,” katanya.

Beliau melihat bahawa pertandingan secara maya seperti itu juga menyaksikan yang terlibat dilengkapi dengan kaedah penyelesaian masalah dan pengurusan krisis ketika menghadapi Covid-19 sekarang.

“Platform maya dibuat khas untuk IBIEC 2021 bagi membolehkannya para inovator untuk mempersembahkan inovasi mereka dan berkongsi pengetahuan dengan ahli panel dari pelbagai bidang.

“Persaingan dilihat sebagai platform penting untuk membuat penyelidikan hasil dan merangkumi penemuan baharu yang akan memberi manfaat kepada komuniti akademik, badan industri, majikan, yang berkaitan agensi, pelajar dan orang ramai,” ujar Zakaria lagi.

Pemangku Pengarah Politeknik Mukah merangkap Pengarah Program, Mohd Sani yang juga berucap pada majlis penutupan percaya mereka telah memilih tempat yang menjamin inovasi maya yang berjaya untuk bersaing di tengah budaya dan pemandangan semasa Pandemik Covid-19.

“Program teknikal ini kaya dan bervariasi dengan 21 panel dari institusi atau agensi tempatan dan luar negara supaya dapat memberikan inovasi teknikal dan banyak peluang termasuk untuk rangkaian tidak rasmi,” jelasnya.

Beliau juga menyatakan bahawa kejayan penganjuran tersebut bergantung kepada banyak pihak yang telah bekerjasama dengan mereka dalam merancang dan mengatur program teknikal dan sosial sokongan susunan.

“Kejayaan acara terkenal ini mungkin tidak akan dapat dicapai tanpa kerjasama yang diberikan oleh rakan penganjur yang berdedikasi dari Polytechnic Negeri  Sriwijaya Indonesia, Department of Polytechnic & Community College Education, Ministry of Higher Education Malaysia, Politeknik Caltex Riau Indonesia, Politeknik Jambi Indonesia, IANA Miricle Training & Consultancy Centre Sdn. Bhd dan PMU,” tambah Sani lagi.

Oleh HENRY B SIYU

See author's posts


Sindiket palsukan laporan ujian Covid-19 tumpas

SHAH ALAM: Polis menumpaskan satu sindiket pemalsuan dokumen keputusan ujian saringan Covid-19 dengan menahan lima individu termasuk dalangnya dalam tiga serbuan berasingan di Seksyen 25 di sini dan Klang, Rabu lepas.

Ketua Polis Daerah Shah Alam ACP Baharudin Mat Taib berkata, sindiket berkenaan dipercayai aktif melakukan kegiatan itu semasa pelaksanaan Perintah Kawalan Pergerakan (PKP) dan menjualnya dengan harga RM120 kepada ‘pelanggan’ khususnya dalam kalangan warga asing kononnya akan memudahkan mereka mencari pekerjaan.

Beliau berkata, serbuan pertama dilakukan pada kira-kira jam 6.30 petang di sebuah rumah di Taman Sri Muda Seksyen 25 di sini hasil risikan, yang menyaksikan polis menahan seorang lelaki berumur 58 tahun selepas dia mengaku terlibat dalam kegiatan itu, malah memberitahu dia melakukannya bersama beberapa individu lain.

“Suspek yang bekerja sebagai pemandu teksi ini berperanan sebagai ejen dan ‘runner’ untuk mencari pelanggan dan menawarkan perkhidmatan (pemalsuan dokumen keputusan ujian saringan Covid-19) kepada warga asing atau majikan yang menggaji pekerja asing.

“Bertindak atas maklumat suspek pertama, selang dua jam selepas itu, polis menyerbu sebuah rumah di Klang dan menahan dua lelaki warga India serta dalang sindiket iaitu seorang lelaki bertaraf penduduk tetap. Mereka disyaki berperanan sebagai pengubah suai dan mencetak dokumen palsu berkenaan,” katanya pada sidang media di sini semalam.

Baharudin berkata, siasatan lanjut ke atas keempat-empat suspek itu membawa kepada serbuan ketiga di sebuah premis perniagaan di Pandamaran, Klang, yang menyaksikan polis menahan seorang wanita warga India yang dipercayai diupah oleh dalang itu untuk menghasilkan dokumen palsu berkeputusan negatif ujian saringan Covid-19 daripada hospital swasta.

Katanya, siasatan mendapati wanita itu bekerja di syarikat pembekalan pekerja milik dalang berkenaan dan semakan menunjukkan perniagaan itu berdaftar, namun ia menjalankan kegiatan ‘sampingan’ iaitu pemalsuan dokumen berkenaan.

“Polis masih menyiasat jumlah sebenar warga asing yang telah membeli dokumen palsu itu dan sedang menjejaki saki baki sindiket berkenaan. Semakan lanjut ke atas suspek mendapati, tiga warga India itu tidak mempunyai pasport manakala kedua-dua lelaki tempatan tiada rekod jenayah lampau,” katanya.

Baharudin berkata, selain memalsukan dokumen keputusan ujian saringan sindiket itu didapati turut menjual pasport dan visa pelbagai negara yang dipercayai palsu dengan harga RM50 kepada pendatang asing dan juga majikan.

Beliau berkata, semasa tangkapan dalang sindiket, polis merampas kira-kira 80 pasport India, Nepal, Filipina dan Indonesia disyaki palsu selain pelbagai barangan lain berkaitan antaranya salinan visa, kad-kad imigresen, kertas percetakan, komputer riba, komputer, pencetak, telefon bimbit, buku bank serta beberapa laporan keputusan ujian saringan Covid-19 palsu. – Bernama

See author's posts


Gunung berapi Semeru meletus

JAKARTA: Badan Nasional Pengurusan Bencana (BNPB) memaklumkan seramai 13 orang maut akibat letusan Gunung Berapi Semeru.

Menurut  laporan AFP, perkara itu disahkan Ketua Pusat Data, Informasi dan Komunikasi Bencana BNPB, Abdul Muhari.

“Ia (13 orang maut). Kita akan kemas kini laporan ini dari semasa ke semasa,” katanya.

Menurutnya, daripada 13 yang maut, hanya dua yang sudah dikenal pasti identitinya.

“Selain 13 maut, 41 pula cedera,” katanya.

Semalam Gunung Semeru meletus menghemburkan debu panas di Lumajang, Jawa Timur.-AFP

See author's posts


GPS tidak pernah ‘halau’ ahli komponen

ENGKILILI: Gabungan Parti Sarawak (GPS) tidak pernah bertindak menghalau wakil rakyat termasuk para ahli komponennya, tegas Menteri Muda Kesejahteraan Komuniti, Datuk Francis Harden Hollis.

Sebaliknya, kumpulan bekas wakil rakyat dan para ahli komponen tersebut jelas beliau telah bertindak menubuh dan menyertai sebuah parti baharu yang sehingga kini tidak sehaluan dengan Kerajaan Sarawak pimpinan GPS.

“Apabila mereka tidak sehaluan dengan kita maka sekali gus dianggap sebagai pembangkang dengan kerusi Dewan Undangan Negeri (DUN) Engkilili ini misalnya dipimpin oleh salah seorang wakil rakyat parti baharu itu.

“Faktor ini menyebabkan berlaku kekurangan di kawasan ini. Antaranya ialah wakil rakyat mereka tiada peruntukan Projek Kecil Luar Bandar (MRP) dan peruntukan Program Transformasi Luar Bandar (RTP) berbanding wakil rakyat GPS sebelum ini,” katanya.

Beliau berkata demikian ketika berucap merasmikan Program Sepakat@Komuniti 2020 anjuran Jabatan Penerangan (JaPen) Daerah Sri Aman yang berlangsung di Rumah Dau Salleh, Nanga Entalau, Ulu Skrang di sini pada Jumaat lepas.

Selain itu, Harden pada program itu juga mengingatkan rakyat di pedalaman agar tidak muda terpengaruh dan terpedaya dengan ideologi pihak parti berkenaan yang kini sedang berusaha melindungi kepentingan diri menerusi sokongan mereka.

“Bukan itu sahaja, pihak parti pembangkang berkenaan juga tidak mempunyai pelan induk untuk membangunkan negeri ini berbanding dengan GPS yang mempunyai perancangan tersusun dan boleh dilaksana menerusi pengurusan kewangan mantap bagi tujuan tersebut.

“Justeru, saya mengajak rakyat untuk menyokong GPS pada pilihan raya negeri nanti agar proses pembangunan DUN Engkilili dapat dilaksana sambil mengambil kira keperluan rakyat kawasan pedalaman yang majoritinya adalah kaum Iban,” kata Harden.

Beliau pada program itu mengumum peruntukan RM8,000 kepada Jawatankuasa Kemajuan dan Keselamatan Kampung (JKKK) Nanga Entalau dengan RM3,000 lagi diumum untuk biro wanita rumah panjang tersebut.

Harden juga turut mengumum peruntukan RM5,000 kepada Persatuan Ibu Bapa dan Guru (PIBG) Sekolah Kebangsaan (SK) Nanga Entalau di sini dengan RM3,000 diumum untuk setiap rumah panjang yang hadir pada program ini.

Beberapa agensi kerajaan turut mengambil bahagian dalam program ini antaranya, Pejabat Residen Sri Aman, Klinik Kesihatan Nanga Entalau, Pejabat Kebajikan Bahagian Sri Aman, Sarawak, Pejabat Belia dan Sukan Bahagian Sri Aman, Sarawak Forestry Corporation (SFC) dan JaPen Daerah Sri Aman.

Hadir sama Pegawai JaPen Sri Aman, Jessica Gilbert Bunsu, Pegawai Belia dan Sukan Bahagian Sri Aman, Khalid Hamid, Pegawai Hidupan Liar SFC, Jonathan Wilson Nabi, Ketua Balai Polis Skrang, Sarjan Bayang Jaya, para wakil jabatan, wakil sekolah, Ketua Kaum dan para Ahli Pihak Berkuasa Tempatan (PBT).

Oleh VALENTINE NGUMBANG

See author's posts


Tingkat komitmen tanam Padi Adan

TINGKAT PENGELUARAN… Dato Henry Sum Agong merasmikan penyerahan mesin pelerai padi untukmeningkatkan pengeluaran Padi Adan di Ba’Kelalan dan Trusan di Lawas.

LAWAS: Masyarakat Lun Bawang di Lawas perlu mengoptimumkan komitmen dalam mengeluarkan hasil tanaman Padi Adan.

Ini berikutan Beras Adan Lawas mempunyai kualiti dan tekstur yang setanding dengan Beras Bario yang juga mempunyai harga yang lumayan.

Timbalan Menteri Pengangkutan Dato Henry Sum Agong berkata demikian pada majlis penyerahan mesin pelerai padi kepada lima kampung di Ba’Kelalan dan Trusan di sini, semalam.

Dalam pada itu, Henry Sum menggesa agar semua tanah terbiar di kawasan Ba’Kelalan dan Trusan diusahakan dengan tanaman Padi Adan.

Ujarnya, kerajaan terus membantu melalui kementerian bertanggungjawab dalam usaha meningkatkan hasil makanan negara.

Henry Sum yang juga Ahli Parlimen Lawas turut menasihatkan agar penanam Padi Adan ini untuk menghasil dan menjual Beras Adan yang asli.

“Apabila kita menjual Beras Adan ini, pastikan beras itu tidak dicampur dengan beras lain kerana ini akan mempengaruhi kualiti dan rasanya. Sebenarnya Beras Bario dan Beras Adan ini mempunyai rasa yang sedap, tetapi apabila dicampur akan menjadikan rasanya lain,” tambahnya.

Turut hadir, Pegawai Daerah Lawas Ladin Atok, Pegawai Pertanian Bahagian Limbang  Jakaria Rambli, Penghulu Jack Agong dan Pegawai Pertanian Daerah Doraup bin Mail.

Lima kampung yang mesin pelerai padi adalah Kampung Puneng Trusan Lobg Semadoh, Kampung Batu Dua Jalan Trusan, Kampunh Semadoh Airport Long Semadoh, Kampung Long Langai Bakelalan dan Kampung Long Tuan Trusan.

Oleh ADENG EDRUS

See author's posts


Samsung lancar telefon pintar dalam talian

SEOUL: Samsung Electronics Co pada Selasa berkata syarikat sedang mempertimbangkan untuk melancarkan telefon pintar, termasuk siri Galaxy Note 20 dan Galaxy Fold 2, menerusi dalam talian pada Ogos.

Agensi berita Yonhap melaporkan acara itu dijadual berlangsung pada 5 Ogos menerusi dalam talian berikutan penularan wabak Covid-19.

Kebiasaannya gergasi teknologi telefon pintar itu mengadakan acara pelancaran di New York pada setiap tahun.

Siri Samsung Galaxy Note 20 mempunyai dua model – Galaxy Note 20 dan Galaxy Note 20 Ultra – menurut beberapa laporan media.

Sementara itu, Galaxy Fold 2 dijangka menggantikan telefon Samsung Galaxy Fold yang dilancarkan tahun lalu.

Pada acara itu, beberapa peranti lain juga akan dilancarkan – tablet Galaxy Tab S7 dan Galaxy Watch 2. Sebelum ini, LG Electronics Inc turut melancarkan model telefon pintarnya LG Velvet  secara dalam talian.- Bernama

See author's posts


Sediakan pendidikan berkualiti

KUCHING: Pembangunan Sekolah Menengah Antarabangsa Sarawak adalah bagi menyediakan pendidikan berkualiti antarabangsa kepada pelajar berbakat daripada golongan keluarga kurang berkemampuan di negeri ini, tegas Ketua Menteri Datuk Patinggi Abang Johari Tun Openg.

Beliau berkata demikian selepas terdapat pihak yang telah mengkritik pembangunan sekolah tersebut dan mengatakan ia adalah salah di sisi undang-undang Akta Pendidikan.

“Saya bagi tahu anda, saya sudah tentu ada kepercayaan dalam sistem pendidikan negara kita, namun ia kadang-kadang berubah disebabkan oleh Menteri Pendidikan yang memberi polisi berbeza dan ini adalah masalah yang kita hadapi.

“Oleh itu, apa yang saya lakukan adalah membangunkan sekolah antarabangsa di bawah Yayasan Sarawak yang berdasarkan silibus antarabangsa yang diiktiraf dunia.

”Ia adalah untuk anak-anak kita yang berbakat tetapi daripada golongan yang kurang berkemampuan untuk menghantar anak mereka ini ke sekolah antarabangsa yang lain,” katanya.

Beliau berkata demikian semasa ’A Sunday Morning with CM: Dialogue Session with Young Entrepreneurs in Sarawak’ di sebuah hotel di sini, semalam.

Beliau menambah sekolah antarabangsa yang ada kini adalah sangat mahal.

“Jadi, apa akan berlaku kepada anak-anak yang berbakat ini yang mendapat keputusan A penuh namun ibu bapa mereka tidak mampu menghantar mereka ke sekolah itu.

“Justeru, saya memutuskan untuk membangunkan lima sekolah antarabangsa di Sarawak dan antaranya sebuah di Batu 12 yang merupakan sekolah berasrama supaya mereka boleh tinggal di sana dan mereka lambat laun akan dapat mengadaptasi sistem pendidikan yang disediakan,” katanya.

Pada 26 September lalu, dalam satu laporan berita portal, seorang profesor Universiti Kebangsaan Malaysia (UKM) Teo Kok Seong mengatakan bahawa pendidikan adalah bidang kuasa Kerajaan Persekutuan dan membenarkan pembangunan sekolah antarabangsa oleh negeri ini sendiri adalah bertentangan dengan Akta Pendidikan, yang mewajibkan semua sekolah kerajaan menggunakan Bahasa Melayu sebagai bahasa pengantar.

Oleh Alexandra Lorna

See author's posts


‘Neu Pendington’ pacu pembangunan

TERTARIK … Premier Sarawak Datuk Patinggi Tan Sri Abang Johari Tun Openg melihat contoh kediaman ‘Neu Pendington’ pada Majlis Pecah Tanah Pembangunan Usaha Sama antara Perbadanan Pembangunan Ekonomi Sarawak (SEDC) dan UDA Holdings Berhad semalam. Turut hadir, Pengerusi UDA Holdings Bhd Datuk Norliza Abdul Rahim (kiri) dan Pengerusi SEDC Tan Sri Abdul Aziz Husain (kanan). • Foto BERNAMA

KUCHING: UDA Holdings Berhad (UDA), syarikat pemaju hartanah, pengurusan aset, fasiliti dan perhotelan telah memperkenalkan projek ‘Neu Pendington’ iaitu projek pembangunan bersepadu pertama di Sarawak.

Premier Sarawak Datuk Patinggi Tan Sri Abang Johari Tun Openg berkata, ia merupakan projek pertama yang agak strategik di Bandar raya Kuching terutamanya di kawasan Pending.

“Saya percaya bahawa ini akan merubahkan landskap dan dinamik pembangunan menjadi satu kawasan yang agak moden.

“Laluan Pending (Nue Pendington) ini juga merupakan antara hentian tren Sistem Transit Aliran Autonomi (ART) yang akan dihubungkan dengan Kota Samarahan.

“Melalui laluan ini juga pelajar dari UiTM atau UNIMAS boleh tinggal di kawasan Pendington dan menaiki pengangkutan awam melalui ART,” katanya.

Beliau berkata demikian ketika sidang media selepas Majlis Pecah Tanah Pembangunan Usaha Sama Antara Perbadanan Pembangunan Ekonomi Sarawak (SEDC) dan UDA (Nue Pendington) di sini, semalam.

Dalam hal yang berkaitan, Premier Sarawak berkata Neu Pendington telah diisytiharkan sebagai kawasan pembangunan”, bermaksud mereka yang bukan Rakyat Sarawak dibenarkan membeli hartanahnya.

“Jadi ia boleh menjadi Sarawak-Malaysia Rumah Keduaku (untuk warga asing).

“Oleh itu, saya serahkan kepada Uda (Uda Holding Berhad) untuk melancarkan pemasarannya sendiri supaya orang ramai boleh melabur dan memiliki harta di sini dengan akses mudah,” katanya.

Projek itu dijangka siap sepenuhnya pada 2029 di mana fasa pertama akan siap pada 2026 dan fasa kedua pada 2027.

Tambah Abang Johari, ini akan memberi kemudahan untuk perniagaan manakala melengkapkan projek pembangunan lain dalam Kuching.

Selain Kuching, katanya bandar lain dan bandar-bandar di Sarawak, seperti pekan Pusa dan Bintulu, juga akan mengalami perkembangan selanjutnya dan penjanaan semula bandar.

Nama ‘Neu Pendington’ adalah gabungan ‘Neu’ yang membawa maksud pembaharuan dan ‘Pendington’ diinspirasikan daripada nama asal kawasan pembangunan tersebut iaitu Pending,”

Pada 2020, Memorandum Perjanjian Pembangunan Bersama SEDC dan UDA telah ditandatangani bagi menjalin kerjasama dari aspek hartanah.

Oleh AZREEN KERIA

See author's posts


Lubnan perlu segera bentuk kerajaan

BEIRUT: Lubnan perlu segera membentuk sebuah kerajaan susulan pemilihan Perdana Menteri baharu, Mustapha Adib.

Itu gesaan Presiden Perancis Emmanuel Macron yang mahu melihat negara itu pulih semula daripada kancah kemiskinan.

Macron yang melakukan siri lawatan kedua ke Lubnan selepas letupan mega di Beirut berkata pembentukan sebuah kerajaan baharu penting memandangkan ia adalah janji yang dibuat Adib.

Lubnan diancam kemiskinan teruk selepas hampir keseluruhan Pelabuhan Beirut musnah dalam kejadian letupan sehingga mengakibatkan hampir 200 maut.

Pegawai kanan Lubnan sebelum ini berkata campur tangan Macron penting dalam mencapai keputusan pemilihan Adib sebagai perdana menteri yang baharu.

Pada Isnin, Mesyuarat Ahli Parlimen menzahirkan kata sepakat untuk memilih bekas Duta Lubnan ke Jerman sebagai perdana menteri.

Kerajaan Lubnan yang dipimpin Hassan Diab meletak jawatan susulan kemarahan memuncak disebabkan letupan besar itu.

Sementara itu, Adib berjanji akan memulihkan segera Lubnan yang berdepan kemiskinan dan kucar-kacir dalam semua aspek termasuk politik.

Antara lain, Adib meminta kerjasama seluruh penduduk Lubnan untuk berganding bahu membentuk sebuah negara yang lebih baik pada masa depan.

Di sebalik janjinya itu, Adib mengakui pemulihan Lubnan yang disifatkan sebagai luka teruk akan mengambil masa untuk sembuh semula.

Beliau bagaimanapun yakin dengan kerjasama semua pihak, Lubnan berupaya untuk keluar daripada masalah itu, sekali gus mempunyai masa depan yang lebih baik.

Adib, 48 tahun pada Isnin mendapat sokongan ahli politik negara dan dilantik Perdana Menteri yang baharu. -AFP

See author's posts


CAP julung kali diadakan di Sarawak

KOTA SAMARAHAN: Community Action Programme (CAP) adalah program yang pertama kali dianjurkan di Sarawak oleh Jabatan Penerangan Sarawak.

Program ini merupakan platform utama bagi jabatan untuk meningkatkan jaringan komunikasi dan perhubungan bersama komuniti setempat di samping mengeratkan kerjasama di antara agensi kerajaan.

Pengarah Penerangan Negeri Sarawak, Swady Guliling berkata, program ini dapat memberi peluang kepada masyarakat khususnya untuk bertukar pandangan dengan pakar dalam bidang berkaitan.

Teks ucapan beliau dibacakan oleh Ketua Penolong Pengarah Bahagian Perkhidmatan Komunikasi dan Pembangunan Masyarakat, Ajes Tuah.

“Program CAP ini dapat menjadi medium pemudah cara bagi menyampaikan kehendak rakyat dan seterusnya mendapat penjelasan yang sewajarnya daripada pihak berkenaan.

Dalam pada itu, pelbagai program jabatan dilaksanakan seperti Info on Wheels (IOW) Merdeka yang sedang rancak dijalankan bersempena dengan Bulan Kemerdekaan dan Hari Malaysia.

“Program ini bertujuan untuk menyebarkan mesej kenegaraan dan memeriahkan Kempen Kibar Jalur Gemilang 2020.

“Setakat 9 September lalu, Jabatan Penerangan Sarawak melaksanakan sebanyak 517 program IOW Merdeka di 612 lokasi di seluruh Sarawak,”katanya.

Turut hadir, Ahli Dewan Undangan Negeri (ADUN) Stakan, Mohammad Ali Mahmud, Pegawai Daerah Samarahan, Anuar Daan, dan Pegawai Penerangan Kota Samarahan, Abdul Talip Samsudin.

Swady juga berkata, dalam usaha menyemarakan sambutan Bulan Kebangsaan dan Kempen Jalur Gemilang, Jabatan Penerangan Malaysia turut merangka pelbagai aktiviti melalui program Merdeka@Komuniti di seluruh negara.

“Program ini merupakan program turun padang dan melibatkan komuniti setempat dalam usaha Jabatan Penerangan memasarkan maklumat mengenai dasar, inisiatif dan pencapaian kerajaan.

“Saya percaya dengan penganjuran program yang dilaksanakan hari ini sedikit sebanyak dapat mengeratkan serta memperkukuhkan jaringan komunikasi antara kerajaan dan masyarakat serta memupuk semangat perpaduan,” katanya.

See author's posts


19,167 penduduk PKPD Kota Setar disaring

ALOR SETAR: Seramai 19,167 penduduk dalam Daerah Kota Setar yang berada di bawah Perintah Kawalan Pergerakan Diperketatkan (PKPD) secara pentadbiran, menjalani saringan Covid-19 sejak 11 September hingga semalam.

Pengarah Kesihatan Negeri, Dr. Mohd Fikri Ujang berkata, sebelum ini, pihak- nya menganggarkan seramai 15,000 hingga 20,000 penduduk akan disa- ring, namun bilangan itu boleh meningkat sekiranya lebih banyak kes positif wabak itu dicatat.

“Untuk hari ini sahaja, seramai 450 petugas kesihatan telah digerakkan bagi membantu proses pengambilan sampel dan buat masa ini, Jabatan Kesihatan Negeri (JKN) hanya menggunakan khidmat petugas dari dalam Daerah Kota Setar dan daerah lain di negeri ini.

“Belum ada petugas kesihatan dari negeri lain yang dipanggil untuk membantu proses pengambilan sampel bagi tujuan saringan,” katanya kepada Bernama di sini, semalam.

Dr. Mohd Fikri berkata, jumlah petugas secara harian juga adalah berbeza mengikut unjuran bilangan keperluan sampel yang perlu dibuat.

“JKN Kedah ingin mengingatkan orang ramai agar terus mematuhi arahan dan prosedur operasi standard (SOP) dalam memerangi penularan Covid-19 ini.

“Sebarang maklumat berkaitan Covid-19 boleh rujuk kepada Bilik Gerakan Pejabat Kesihatan Daerah Kota Setar di talian 019-4053711,” katanya. — Bernama

See author's posts


PUNB tawar diskaun 50 peratus sewa premis

KUALA LUMPUR: Perbadanan Usahawan Nasional Bhd (PUNB) menawarkan diskaun sebanyak 50 peratus untuk pembayaran sewa premis perniagaan milik agensi itu bermula Oktober hingga Disember 2020.

Pengerusinya, Tan Sri Noh Omar berkata, seramai 220 penyewa akan menerima manfaat daripada tawaran tersebut melibatkan jumlah kutipan sebanyak RM1.3 juta.

“Dalam tempoh April hingga September, PUNB memberikan pengecualian pembayaran sewa premis perniagaan kepada usahawan sebanyak RM5.3 juta.

“Justeru, inisiatif ini diberikan bagi meringankan beban usahawan yang terjejas akibat pandemik Covid-19,” katanya kepada pemberita selepas membuat lawatan di premis perniagaan milik PUNB di Pusat Industri Seri Rampai di sini semalam.

Noh berkata usahawan boleh membuat rayuan untuk mendapat lebih banyak pengurangan bagi pembayaran sewa premis perniagaan sekiranya perniagaan mereka terjejas teruk akibat pandemik itu.

“PUNB boleh mempertimbangkan rayuan pengurangan lebih 50 peratus kadar sewa itu jika usahawan tersebut benar-benar terjejas akibat Covid-19 dengan syarat mempunyai rekod bayaran yang bagus,” katanya.

Sementara itu, Noh berkata, PUNB akan memperkenalkan Skim Pembiayaaan Sewa Beli Premis kepada semua usahawan Bumiputera yang berhasrat untuk memiliki aset bagi mengembangkan perniagaan.

Katanya skim ini untuk membantu usahawan memiliki premis melalui aset PUNB, pembelian premis pihak luar serta pembelian premis baharu dengan nilai minimum RM500,000.

“Oleh itu, mana-mana penyewa yang semalam menyewa di 222 premis milik PUNB, kita akan beri tawaran untuk mereka memiliki terus premis tersebut.

“Apabila usahawan bersetuju untuk ambil alih aset PUNB, sewa yang dibayar setiap bulan itu akan dianggap sebagai bayaran ansuran harga premis,” katanya.

Bagi pembelian premis pihak luar dan premis baharu, Noh berkata usahawan boleh mengemukakan permohonan kepada PUNB untuk membeli premis tersebut dan mereka boleh terus menyewa kepada PUNB sehingga memiliki aset tersebut. – Bernama

See author's posts


Baru Bian tewas di Lawas

LAWAS: Bekas menteri dalam kerajaan Pakatan Harapan (PH), Baru Bian tewas kepada penyandang kerusi Parlimen Lawas, Dato Henry Sum Agong dengan majoriti 5,677 undi.

Henry yang bertanding atas tiket Gabungan Parti Sarawak (GPS) memperoleh 11,361 undi manakala Baru Bian mewakili Parti Sarawak Bersatu (PSB) mendapat 5,684 undi.

Seorang lagi calon, Japar Suyut dari Parti Keadilan Rakyat (PKR) mewakili gabungan Pakatan Harapan (PH), Japar Suyut sekadar mendapat 1,163 undi.

Keputusan rasmi itu diumumkan Pegawai Pengurus Pilihan Raya bagi Parlimen Lawas, Ladin Atok (dalam gambar berdiri di tengah)

Baru Bian yang juga Ahli Dewan Undangan Negeri (ADUN) Ba’kelalan mengambil keputusan untuk beralih dari kerusi Parlimen Selangau yang disandangnya sebelum ini untuk ke Lawas.

Dengan itu, Henry Sum berjaya mengekalkan momentum kemenangan di Parlimen Lawas untuk penggal keenam.

Oleh ADENG EDRUS

See author's posts


Kerja mobilisasi Projek LCS selesai hujung tahun ini

MENTERI Kanan Pertahanan, Datuk Seri Hishammuddin Tun Hussein ketika sidang media selepas mengadakan lawatan ke Hospital Angkatan Tentera Tuanku Mizan semalam. Turut sama, Menteri Kesihatan Khairy Jamaluddin (kanan). • Foto BERNAMA

KUALA LUMPUR: Menteri Kanan Pertahanan Datuk Seri Hishammuddin Tun Hussein yakin kerja-kerja mobilisasi projek Kapal Tempur Persisir (LCS) dapat disempurnakan hujung tahun ini seperti yang dijadual.

Hishammuddin berkata, maklumat lengkap mengenai perkembangan mobilisasi itu akan beliau umumkan dalam masa terdekat.

Beliau berkata setakat semalam pihaknya berjaya menghidupkan kembali hubungan dengan syarikat pembekal dan vendor projek berkenaan dari dalam dan luar negara.

“Pihak Kementerian Pertahanan juga telah berbincang dengan bank-bank yang terlibat dalam projek ini bahawa kerajaan telah putuskan projek pembinaan kapal LCS ini akan diteruskan dan kita harap pada hujung tahun ini proses mobilisasi ini dapat mencapai kehendak kita dan seterusnya ke proses pembinaan kapal pertama,” katanya pada sidang akhbar selepas melawat Hospital Angkatan Tentera Tuanku Mizan di Wangsa Maju di sini semalam.

Turut hadir Menteri Kesihatan Khairy Jamaluddin dan Panglima Tentera Darat Jen Tan Sri Zamrose Mohd Zain.

Ogos lepas, Kementerian Pertahanan diberi masa enam bulan bagi memobilisasikan usaha menghidupkan semula projek itu, dan beliau percaya kapal pertama akan diterima TLDM dalam masa dua tahun lagi.

Pada 4 Ogos lepas, Jawatankuasa Kira-Kira Wang Negara mendedahkan tiada satupun LCS disiapkan walaupun kontrak projek bernilai RM6.083 bilion itu memperuntuk lima daripada enam kapal itu seharusnya disiap dan diserah setakat Ogos 2022.

Pada 11 Ogos Suruhanjaya Pencegahan Rasuah Malaysia (SPRM) memaklumkan telah melengkapkan kertas siasatan terhadap beberapa individu yang mempunyai kaitan dengan dakwaan penyelewengan dalam pengendalian projek pembinaan LCS. – Bernama

See author's posts


Perkhidmatan agensi kerajaan di UTC dipersoal

KUCHING: Ahli Parlimen Bandar Kuching, Dr Kelvin Yii dan bekas Ahli Parlimen Stampin, Julian Tan membuat lawatan ke UTC untuk memahami sebab mengapa beberapa agensi kerajaan seperti Jabatan Pengangkutan Jalan (JPJ) dan Jabatan Pendaftaran Negara (JPN) tidak beroperasi seperti biasa.

Dr Yii berkata, sejak pelaksanaan Perintah Kawalan Pergerakan (PKP), UTC telah tidak beroperasi berikutan arahan daripada kerajaan.

Beliau telah menerima beberapa aduan berikutan dengan perkhidmatan yang lambat dan barisan yang  panjang di agensi-agensi ini di ibu pejabat masing-masing berikutan penutupan beberapa kaunter perkhidmatan di UTC.

“Kepayahan untuk pergi ke ibu pejabat boleh dielakkan sekiranya kaunter perkhidmatan di UTC dibuka dan beroperasi,” kata Dr Yii sambil menambah bahawa menurut pegawai yang bertugas di UTC, semua agensi kerajaan di UTC akan kembali beroperasi pada 15 Jun dari 8.00 pagi hingga 5.00 petang termasuk hujung minggu.

“Saya menyambut baik pengumuman ini tetapi mengapa ia memgambil masa yang lama untuk beroperasi kembali dan sedangkan ia boleh mula beroperasi secepat mungkin dengan pematuhan kepada garis panduan.

“Kaunter perkhidmatan di UTC sebenarnya telah beroperasi sejak 15 Mei dan garis panduan yang perlu dipatuhi adalah sama dengan mana-mana pihak yang juga telah beroperasi,” kata Dr Yii.

Beliau menyeru supaya kerajaan melanjutkan masa perkhidmatan di agensi-agensi ini di UTC supaya untuk kemudahan orang ramai.

Oleh Connie Chieng

See author's posts


Zaini Ujang dilantik KSU Kementerian Sumber Manusia

PUTRAJAYA: Datuk Seri Dr Zaini Ujang dilantik sebagai Ketua Setiausaha (KSU) Kementerian Sumber Manusia berkuat kuasa hari ini, umum Ketua Setiausaha Negara Tan Sri Mohd Zuki Ali.

Zaini, 58, yang memulakan kerjayanya sebagai pensyarah di Universiti Teknologi Malaysia (UTM) pada 6 Ogos 1988 sebelum memegang jawatan pegawai tadbir dan diplomatik pada 1 Oktober 2011, pernah berkhidmat sebagai KSU Kementerian Pengajian Tinggi dan Kementerian Alam Sekitar dan Air.

Mohd Zuki dalam kenyataan hari ini berkata, Zaini berpengalaman luas dalam bidang pengurusan sumber manusia, pendidikan, perancangan, penyelidikan dan alam sekitar khususnya teknologi air.

“Semoga dengan pelantikan ini beliau dapat merealisasikan visi kementerian sebagai ‘Peneraju Pembangunan dan Pengurusan Sumber Manusia Negara’,” katanya. – Bernama

See author's posts


Enam maut, pesawat tentera terhempas

LA PAZ: Sebuah pesawat tentera Bolivia terhempas pada Sabtu dan menyebabkan kematian dua anak kapal serta empat warga Sepanyol.

Ketika kejadian, mangsa dilapor sedang dipindahkan ke lokasi transit sebelum penghantaran pulang di kala negara itu dilanda wabak Covid-19.

Menurut kenyataan Tentera Udara Bolivia, kemalangan berlaku berhampiran tenggara bandar Trinidad di mana penumpang akan dibawa pula ke hab pengangkutan Santa Cruz yang lebih besar.

“Pihak berkuasa Bolivia telah menubuhkan panel untuk menyiasat nahas tersebut dan mengeluarkan laporan mengenainya dalam masa lapan hari.

“Pesawat yang terhempas itu ialah pesawat ringan, Beechcraft Baron B-55.

“Hasil penemuan awal menunjukkan pesawat itu merancang untuk kembali ke lapangan terbang di Trinidad, 12 minit selepas berlepas kerana kerosakan mesin,” jelas kenyataan itu.

Bagaimanapun, jelas kenyataan itu, hubungan dengan pesawat berkenaan kemudian terputus.-AFP

See author's posts


Adaptasi teknologi dalam perniagaan

LAWAS: Zaman teknologi maklumat banyak mengubah sistem ekonomi dan perniagaan.

Sehubungan itu, komuniti peniaga perlu mengadaptasi cara perniagaan sejajar dengan zaman teknologi hari ini.

Timbalan Ketua Menteri, Datuk Amar Awang Tengah Ali Hasan menegaskan, daripada aspek pengeluaran, promosi, pemasaran semuanya berdasarkan trend baharu.

“Sekarang orang sudah bercakap tentang 5G untuk terus melangkah ke persekitaran baharu. Jika kita tidak terlibat sama, kita akan jauh ketinggalan,” tambahnya.

Beliau yang juga Menteri Pembangunan Bandar dan Sumber Asli Kedua, Menteri Perdagangan Antarabangsa dan Industri, Terminal Perindustrian Dan Menteri Pembangunan Usahawan Sarawak, berkata demikian ketika merasmikan Program Keusahawanan: Teknik Menjana Pendapatan Melalui Platform Teknologi Digital di Hotel Seri Malaysia di sini semalam.

Program itu dianjurkan Kementerian Perdagangan Antarabangsa dan industri, Terminal Perindustrian dan Pembangunan Usahawan Sarawak (MINTRED).

Awang Tengah berkata pengenalan Ekonomi Digital oleh Ketua Menteri, Datuk Patinggi Abang Johari Tun Openg melihat kepada trend perdagangan masa depan yang dijana melalui teknologi digital.

Malah, semasa perintah kawalan pergerakan (PKP) lalu nenyaksikan kepentingan ekonomi digital itu dalam mengerakan ekonomi peniaga kecil sehingga mampu menjana pendapatan untuk menyara keluarga, katanya.

Sejajar dengan itu, peruntukan berjumlah RM1 billion sediakan untuk meningkatkan capaian internet dan komunikasi di seluruh Sarawak, tegas beliau.

“Memang kita akui sekarang berdepan masalah capaian internet dan telekomunikasi yang tidak stabil.

“Tetapi kita akan terus berusaha meningkatkan keupayaan ini melalui pembinaan lebih banyak menara telekomunikasi dan aspek berkaitan yang tentunya akan memakan sedikit masa,” tambahnya.

Awang Tengah yang juga salah seorang pengerusi Jawatankuasa Bertindak Ekonomi Sarawak memberitahu, ekonomi digital dan kelestarian alam sekitar adalah antara teras utama untuk mengerakan sasaran Sarawak negeri maju menjelang tahun 2030.

Pada masa sama, beliau mahu setiap peserta yang ingin terlibat dalam sesuatu bidang ekonomi perlu bersungguh-sungguh kerana kerajaan hanya mampu menyediakan kemudahan.

“Hakikatnya komitmen dan usaha bersungguh usahawan itu sendiri menentukan kejayaan mereka,” katanya.

Beliau mahu lebih ramai masyarakat di Lawas menggunakan ruang dan peluang dalam ekonomi digital untuk mempromosi Lawas dan produk mereka di peringkat global.

Hadir sama Menteri Muda Pembangunan Usahawan dan PKS Sarawak, Datuk Mohd Naroden Majais dan Residen Bahagian Limbang Ir Ahmad Denney Ahmad Fauzi.

Oleh Adeng Edrus

See author's posts


England fokus sepakan penalti

PENGURUS England, Gareth Southgate (kiri) dan penolong pengurus England, Steve Holland (kanan) mengetuai sesi latihan pasukan  England di Padang Latihan Kelab Bolasepak Tottenham Hotspur, di Enfield, dekat London pada malam sebelum perlawanan persahabatan menentang Ivory Coast. – AFP

GARETH Southgate telah memberitahu bintang England beliau untuk memberikan tumpuan tambahan kepada latihan sepakan penalti ketika dia meletakkan sasaran untuk memenangi Piala Dunia.

Pasukan Southgate ditewaskan menerusi penentuan sepakan penalti oleh Itali dalam final Kejohanan Eropah tahun lalu.

Marcus Rashford, Jadon Sancho dan Bukayo Saka semuanya gagal menyempurnakan sepakan masing-masing dalam kekalahan yang menyakitkan di Wembley.

Southgate, yang dalam dalam sepakan penalti penting dalam kekalahan penentuan separuh akhir Euro 96 kepada Jerman, percaya kunci kejayaan penalti adalah kemahiran yang dipelajari melalui latihan berulang.

Bercakap menjelang perlawanan persahabatan menentang Ivory Coast di Wembley hari ini, bos England itu menjelaskan bahawa butiran kecil akan menjadi penentu apabila Piala Dunia berlangsung di Qatar pada November.

“Kami telah pergi ke pelbagai butiran dengan pemain di mana kami boleh menambah baik untuk menjadi juara dunia,” kata Southgate kepada pemberita.

“Kami tidak mempunyai peluang untuk melakukan perkara itu secara terperinci pada musim luruh kerana kami perlu terus kepada fokus kelayakan, jadi kami merasakan kem ini adalah masa yang baik untuk memulakannya. Penalti telah menjadi sebahagian daripada itu.

“Apa yang jelas, daripada segi pengambilan penalti tetap untuk kelab mereka, kami hanya mempunyai Harry Kane, James Ward-Prowse.

“Apabila kami menentang Itali, lima teratas mereka telah mengambil lebih daripada 40 penalti dalam perlawanan kompetitif. Kane berada pada tahap itu dan Rashford seterusnya pada 20.

“Jadi, kami perlu melihatnya secara berbeza daripada sekadar menerima mereka akan menjalani latihan di kelab mereka dan mereka akan dapat masuk dan itulah cabaran yang kami tetapkan dengan beberapa kerja individu.

“Kami fikir itu adalah perkara yang betul untuk dilakukan dan, ya, rasanya mungkin mereka fikir ia agak awal untuk melakukannya, tetapi pada asasnya, jika anda mengetepikan hari perlawanan dan sehari selepas perlawanan, anda mungkin bercakap tentang 20 hari latihan antara sekarang dan situasi itu berlaku di peringkat kalah mati.”

England layak ke separuh akhir Piala Dunia pada 2018 dan naib juara Euro 2020, tetapi mereka kekal tanpa trofi utama sejak Piala Dunia 1966. – AFP

See author's posts


Ibadah Haji: Jemaah jangan terpedaya tawaran orang perseorangan, syarikat

BATU PAHAT: Umat Islam di negeri ini diingatkan agar tidak terpedaya dengan mana-mana tawaran daripada syarikat atau orang perseorangan untuk mengerjakan ibadah haji terutama menjelang musim haji tidak lama lagi.

Pengerusi Jawatankuasa Hal Ehwal Agama Islam Johor Mohd Fared Mohd Khalid berkata, Jabatan Agama Islam Negeri Johor (MAINJ) ada membuat pemantauan dan setakat ini tiada laporan mengenainya.

Beliau berkata, pihaknya ada menerima satu laporan melibatkan penipuan tawaran haji tahun lepas.

“Setakat ini tiada (laporan), itu sebab kita beri nasihat awal supaya jangan ada jemaah kita yang terpedaya dengan ejen atau kumpulan yang tidak berdaftar dengan Tabung Haji kerana semua pemergian (melibatkan haji) adalah melalui agensi itu,” katanya kepada Bernama pada majlis Riang Ria Klasik Aidilfitri di Rumah Orang Semerah 2023 di sini baru-baru ini.

Mohd Fared berkata, seramai 3,557 rakyat Johor diberi tawaran menunaikan ibadah haji tahun ini.

Menurutnya jumlah itu membabitkan 14 penerbangan sama ada menerusi Lapangan Terbang Antarabangsa Senai (LTAS) terus ke Tanah Suci atau dari LTAS ke Lapangan Terbang Antarabangsa Kuala Lumpur (KLIA) terlebih dahulu.

“Penerbangan pertama pada 30 Mei ini melibatkan 142 jemaah, manakala penerbangan terakhir pada 6 Jun,” katanya.

Mohd Fared juga mengingatkan agar jemaah haji yang telah menerima tawaran supaya membuat persiapan dan menjaga diri sebaiknya berikutan cuaca panas kebelakangan ini.

“Kita difahamkan cuaca tahun ini lebih panas daripada biasa. Saya menasihatkan semua jemaah haji supaya menjaga kesihatan dan mengikut semua garis panduan yang ditetapkan oleh Tabung Haji,” katanya. – Bernama

See author's posts


Lelaki ‘gelang putih’ didenda RM2,500

BALIK PULAU: Akibat mengunjungi sebuah pusat konvensyen ketika masih dalam tempoh kuarantin wajib dengan gelang putih masih di tangan, seorang lelaki didenda RM2,500 oleh Mahkamah Majistret di sini semalam kerana tidak mematuhi perintah pengawasan dan pemerhatian ketika dikenakan perintah kuarantin di rumah.

Majistret Khalijah Mohd Khalid menjatuhkan hukuman itu terhadap juruteknik kilang S. Ramesh Kumar, 42, selepas dia mengaku bersalah ketika pertuduhan dibacakan terhadapnya.

Mahkamah turut memerintahkan lelaki itu dipenjara lima hari sekiranya dia gagal membayar denda berkenaan.

Mengikut pertuduhan, Ramesh Kumar didakwa dengan sengaja telah gagal mematuhi Perintah Pengawasan dan Pemerhatian yang diberikan oleh Pegawai Diberi Kuasa Muhammad Ridwan Mansor di Pusat Konvensyen Spice Arena, Bayan Baru dekat sini pada 5.45 petang, 7 Ogos lepas.

Lelaki itu yang diwakili peguam Edmund Anthony Hermon didakwa mengikut Seksyen 22(b) Akta Pencegahan dan Pengawalan Penyakit Berjangkit 1988 yang membawa hukuman penjara maksimum dua tahun atau denda atau kedua-duanya.

Terdahulu, Edmund memohon hukuman denda yang rendah dikenakan ke atas tertuduh atas alasan Ramesh Kumar telah insaf dengan perbuatannya dan tidak mahu mengulanginya.

Pendakwaan dikendalikan Timbalan Pendakwa Raya Rais Imran Hamid yang memohon mahkamah mengenakan hukuman berat terhadap tertuduh, mengambil kira keseriusan kes yang melibatkan ancaman penyakit berbahaya. – Bernama

See author's posts


18 kes baharu positif Covid-19

SHEILA ZAIDI

KUCHING: Sarawak merekodkan lapan belas lagi kes baharu
positif COVID-19 semalam menjadikan jumlah bilangan kes di Sarawak sebanyak 306
kes sejak kes positif pertama dilaporkan pada 13 Mac 2020.

Menteri Pelancongan, Kebudayaan dan Kesenian Datuk Abdul
Karim Rahman Hamzah berkatra, daripada 18 kes tersebut, 14 kes dirawat di
Hospital Umum Sarawak (HUS), sementara tiga kes di Hospital Sibu dan satu kes
dirawat di Hospital Miri.

“Sebanyak 67 kes baharu Orang Yang Disyaki (PUI)
dilaporkan semalam menjadikan jumlah keseluruhan sebanyak 1,864 kes.

“Daripada jumlah tersebut, 1,503 kes adalah negatif dan
55 kes PUI masih menunggu keputusan makmal,” katanya.

Beliau berkata demikian kepada pemberita dalam satu
sidang media Jawatankuasa Pengurusan Bencana Negeri (JPBN) Sarawak di Wisma
Bapa Malaysia semalam.

Menurut Karim, Kuching mencatatkan seramai 38 PUI semalam
diikuti Samarahan 14, Miri (lima), Betong (tiga), Bintulu (dua) dan
masing-masing seorang di Bau, Saratok, Sarikei, Sibu dan Marudi.

Berkenaan dengan kekurangan kemudahan serta keperluan
yang terdapat di hospital pula, Karim memberitahu bahawa  kerajaan Persekutuan dan kerajaan negeri
saling bekerjasama dalam mengatasi sebarang kekangan yang dihadapi.

Katanya, walaupun Kesihatan merupakan di bawah bidang
kuasa Persekutuan, dalam situasi seperti ini, kerajaan negeri akan menanganinya
bersama-sama.

Oleh sebab itulah JPBN Sarawak ditubuhkan bagi memudahkan
lagi urusan di peringkat negeri, katanya.

Tambahnya, dalam menghadapi kekurangan kemudahan dan
keperluan seperti topeng muka, mesin ventilator dan sebagainya, kerajaan negeri
ada membantu dari segi kewangan.

Malah, kerajaan negeri turut menerima sumbangan daripada
pihak swasta yang mana semalam sebanyak RM10.91 juta telah disalurkan oleh
pelbagai syarikat korporat.

“Semua dana yang diterima ini adalah untuk membantu
kerajaan dalam menangani wabak COVID-19 termasuk untuk pembelian barangan
seperti topeng muka atau keperluan lain yang diperlukan oleh pihak hospital.

“Kerajaan sedar akan kekangan yang dihadapi ini tetapi
kadang kala dana tidak menjadi masalah, sebaliknya bekalan tidak mencukupi
daripada pihak pembekal,” katanya.

Kata Karim, seluruh dunia sedang menghadapi masalah yang
sama dan ini menyebabkan bekalan-bekalan barangan keperluan ini berkurangan.

Kerajaan walaubagaimanapun, akan terus berusaha bagi
memastikan segala kekangan yang dihadapi ini dapat diselesaikan, ujarnya.

See author's posts


Tiga gergasi lancarkan Piala Solidariti Eropah

PIALA SOLIDARITI EROPAH

REAL Madrid, Bayern Munich dan Inter Milan akan melancarkan pertandingan baru yang disebut sebagai ‘Piala Solidariti Eropah’ pada tahun 2021 untuk mengumpulkan wang untuk kemudahan perubatan di Itali dan Sepanyol.

Ketiga-tiga kelab akan bermain satu sama lain dalam kumpulan round-robin, dengan Inter menentang Bayern diadakan di Milan, Real menghadapi Inter di Madrid dan Bayern menjadi tuan rumah Real di Munich.

Hasil daripada perlawanan tersebut akan disumbangkan ke kemudahan perubatan di Itali dan Sepanyol, dua negara di dunia yang paling teruk dilanda wabak Covid-19.

Tujuannya adalah “untuk menyampaikan mesej solidariti dan persaudaraan kepada rakyat Eropah”, kata satu kenyataan dari Real Madrid.

Tarikh untuk kejohanan belum diputuskan. Masa akan “bergantung kepada kalendar perlawanan dan ketika bola sepak dapat dimainkan di hadapan peminat lagi”, kata kelab.

Bayern akan menjemput 5,000 jururawat, penjaga dan doktor ke Allianz Arena untuk perlawanan mereka menentang Real Madrid.

“Jururawat, penjaga dan doktor khususnya melakukan pekerjaan yang luar biasa bagi masyarakat pada masa ini,” kata pengerusi Bayern, Karl-Heinz Rummenigge. “Kami, ketiga-tiga kelab, ingin menunjukkan penghargaan, poenghormatan dan terima kasih kepada para pahlawan ini.”

“Komitmen hebat daripada semua pekerja penjagaan kesihatan sangat penting untuk memungkinkan kita melihat masa depan,” kata presiden Inter, Steven Zhang.

“Dengan inisiatif ini kami ingin mengucapkan terima kasih kepada mereka dan meraikan kerja mereka dan pada masa yang sama menghantar mesej perpaduan dan solidariti antara negara.” – AFP

See author's posts


Amoi Anggun pertahan seni anyaman

Pembuatan tikar, peralatan kegunaan seharian dan kraf tangan dari tumbuhan seperti buluh, mengkuang, rotan dan bemban masih mendapat tempat di hati masyarakat pada hari ini meskipun bahan asas untuk membuat produk berkenaan semakin sukar didapati.

Meskipun mempunyai kesukaran dalam mencari bahan asas dan sukar untuk mempromosikan produk anyaman tersebut ke pasaran tempatan, ia tidak menghalang seorang wanita warga tempatan untuk terus menghasilkan semua kraftangan tersebut.

‘Bejalai betungkatka adat, tinduk bepanggalka pengingat’ merupakan peribahasa Iban yang menggambarkan kesungguhan Amoi Anggun, 51, seorang pekebun yang mengakui bahawa usaha tersebut perlu diteruskan bagi mengekalkan kegemilangan seni anyaman sebagai warisan generasi yang akan datang.

Peribahasa yang membawa maksud adat dan budaya hendaklah terus dipelihara walau di mana kita berada mencerminkan usaha Amoi dalam melestarikan budaya tersebut.

“Saya akui bahawa ia amat sukar untuk mendapatkan bahan asas seperti rotan dan bemban atas faktor penebangan hutan dan sebagainya namun saya tetap melakukan usaha menganyam tikar dan kraf tangan yang lain atas dasar minat dan sayang mendalam terhadap budaya ini.

“Meskipun dunia semakin moden, tidak dinafikan bahawa masih ramai yang gemar akan kraf tangan yang dihasilkan terutamanya peralatan kegunaan seharian seperti tikar, bakul, ‘pemansai’ (sejenis alat digunakan untuk menangkap ikan) dan sebagainya.

“Kebanyakannya adalah untuk digunakan dalam kehidupan seharian dan ada juga yang membeli untuk dijadikan buah tangan kepada orang lain atau tanda kenangan,” jelasnya.

Dalam pada itu, Amoi memberitahu kesukaran untuk mendapatkan jaringan internet di kampung pedalaman menjadi salah satu faktor usaha beliau sukar untuk dipromosikan kepada skala yang lebih besar.

“Saya tinggal di rumah panjang yang terletak di kawasan pedalaman dan agak sukar untuk mendapatkan jaringan internet dan telefon.

“Oleh yang demikian, ia menyukarkan saya untuk mencari pelanggan dalam skala yang lebih besar serta mempromosikannya secara atas talian dan saya hanya berharap para pelanggan yang telah membeli hasil kerja saya dapat mengesyorkannya kepada kenalan yang lain.

“Namun demikian, hal tersebut tidak akan pernah menjadi alasan untuk saya berhenti meneruskan usaha ini kerana saya percaya akan sentiasa ada orang yang berminat untuk membelinya dan ia juga merupakan salah satu daripada sumber pendapatan sampingan saya,” jelasnya yang mengakui bahawa beliau akan menambah pelbagai koleksi dan kraf tangan lain daripada bahan semulajadi tersebut seperti beg tangan, dompet dan sebagainya.

Dalam kesempatan tersebut, Amoi menzahirkan harapan agar pihak Kerajaan bertindak lebih proaktif untuk membantu usahawan di rumah panjang selain daripada mempromosikan produk kraf tangan Sarawak sehingga ke pasaran dunia.

“Saya berharap Kerajaan mempunyai pelan strategik bagi membantu usahawan yang berada di pedalaman seperti menyediakan prasarana untuk mempromosikan bahan tersebut.

“Saya juga amat berbesar hati untuk mengajar masyarakat lain terutamanya anak-anak zaman sekarang yang berminat untuk belajar menganyam bagi memastikan budaya ini kekal seperti peribahasa tak lapuk dek hujan, tak lekang dek panas,” tambahnya bagi mengakhiri perbualan tersebut.

Oleh RYNNA SHA’ERRA

See author's posts


GEMPA BUMI 7.4 MAGNITUD RAGUT 6 NYAWA

OAXACA: Satu gempa bumi kuat dengan magnitud 7.4 melanda selatan Mexico, semalam, menyebabkan enam orang maut tetapi amaran tsunami yang dikeluarkan pada awalnya telah ditarik balik kemudian.

Pusat gempa terletak berhampiran Crucecita di tenggara Oaxaca, dengan kesan gegaran dirasai hingga Mexico City terletak sejauh kira-kira 700 kilometer, sekali gus menyaksikan penduduk yang ketakutan lari bertempiaran.

Semua kematian itu berlaku di Oaxaca dengan kebanyakannya terkorban akibat bangunan runtuh. Menurut pihak berkuasa, seorang wanita maut berhampiran Crucecita, manakala lima lagi terkorban di pekan terletak dalam lingkungan 150 kilometer dari pusat gempa.

Kajian Geologi Amerika Syarikat (USGS) melaporkan, gempa bumi itu bermagnitud 7.4 dengan kedalaman 23 kilometer.

“Kemudahan strategik tiada mengalami sebarang kerosakan, iaitu pelabuhan, lapangan terbang, kilang penapisan dan loji hidroelektrik, semuanya berada dalam keadaan baik,” kata Presiden Andres Manuel Lopez Obrador dalam satu rakaman video yang disiarkan melalui media sosial.

Sementara itu, Mexican Oil memaklumkan, kilang penapisan mereka di Salina Cruz, Oaxaca, ditutup sebagai langkah berjaga-jaga susulan tercetusnya kebakaran yang ‘berjaya dibendung dengan segera’.

Seorang pekerja di kilang itu maut akibat terjatuh dari tempat tinggi.

Pihak berkuasa berkata, gempa bumi itu turut mengakibatkan kerosakan kecil pada empat hospital dan sebuah klinik, selain gereja, pasar serta bangunan lain.

Enam jam selepas kejadian itu, sebanyak 447 gempa susulan direkodkan di seluruh rantau dengan yang paling kuat bermagnitud 4.6.

Pusat amaran Tsunami Pasifik AS pada awalnya memaklumkan, ombak berbahaya hingga setinggi tiga meter boleh membadai mana-mana kawasan dalam lingkungan 1,000 kilometer dari pusat gempa itu.

Namun beberapa jam kemudian, pusat itu menyatakan bahawa sebahagian besar ancaman berkenaan telah berlalu. – AFP

See author's posts


Belanjawan 2021 amat penting kepada rakyat

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menegaskan bahawa Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat.

Menurut baginda, Belanjawan 2021 itu amat pen- ting kepada rakyat dalam menangani wabak Covid-19 dan memulihkan ekonomi negara.

“Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka,” menurut Datuk Pengelola Bijaya Diraja Istana Negara Datuk Indera Ahmad Fadil Shamsuddin dalam kenyataan Istana Negara semalam.

Menurut Ahmad Fadil, sesungguhnya, Seri Paduka Baginda amat prihatin terhadap kegelisahan seluruh rakyat ekoran daripada kenaikan mendadak beberapa kluster baharu dan kes positif harian Covid-19 di negara ini.

“Al-Sultan Abdullah menzahirkan keyakinan bahawa dengan semangat perpaduan dan juang yang tinggi seperti yang telah pernah dipamerkan bersama, kita mampu sekali lagi berganding bahu memerangi gelombang ketiga penularan wabak ini,” katanya, dalam kenyataan itu.

Menteri Kewangan Tengku Datuk Seri Zafrul Abdul Aziz dijangka membentangkan Belanjawan 2021 pada 6 November ini pada sidang Parlimen.- Bernama

See author's posts